Perkataan kafir bukan hina orang bukan Islam – Zamri

CYBERJAYA: Masyarakat bukan Islam tidak perlu terasa hati dengan perkataan kafir kerana ia tidak membawa sebarang maksud penghinaan.

Pengerusi Majlis Ulama Ikatan Muslimin Malaysia (ISMA), Datuk Zamri Hashim berkata, perkataan kafir atau al-kufr dari bahasa Arab membawa maksud menutupi sesuatu.

Menurutnya, orang yang masih belum membuka hatinya dan masih kekal menutupi sanubarinya untuk menerima Islam sebagai agama, mengesakan ALLAH SWT, mengimani Nabi Muhammad SAW sebagai rasul terakhir itu dinamakan kafir.

“Perkataan kafir itu sendiri sesekali tidak membawa maksud penghinaan yang perlu ditakuti. Bahkan di dalam al-Quran sendiri ada surah khas yang dinamakan sebagai surah Al-Kafiruun.

“Surah ini sangat mudah difahami. Orang Islam dan bukan Islam boleh terus memahaminya walaupun hanya membaca terjemahannya,” katanya dalam satu kenyataan pada Selasa.

Jelas Zamri, secara kesimpulan, perkataan kafir itu merupakan istilah al-Quran yang tidak mengandungi apa-apa maksud penghinaan, bahkan satu istilah pengenalan bagi golongan yang masih menutup hatinya menerima Islam.

Menurutnya, kesudahan orang kafir selepas mati itu adalah kepercayaan umat Islam dan juga tidak mampu dipaksa untuk dipercayai oleh orang bukan Islam, sebagaimana kepercayaan agama lain yang tidak boleh memaksa orang Islam mempercayainya.

Beliau berkata, penjelasan tersebut diharap dapat memperbetulkan salah faham mengenai maksud perkataan kafir tersebut selepas terdapat video tular di aplikasi TikTok berhubung isu tersebut.

Sebuah portal sebelum ini melaporkan, seorang bekas pemimpin MCA, Datuk Seri Ti Lian Ker kurang senang dengan perkataan kafir bagi merujuk golongan bukan Islam di negara ini.

Bekas Timbalan Menteri itu menganggap perkataan tersebut digunakan berkali-kali oleh pemimpin PAS, dengan cara yang merendahkan dalam saat-saat keterlaluan atau untuk merasa diri lebih baik.

Author

Fazleen Safina Abd Jamil

View all posts

View all posts


Mahdzir Khalid pertahan jawatan, setia kepada pucuk pimpinan UMNO

KUALA LUMPUR: Penyandang Naib Presiden UMNO, Datuk Seri Mahdzir Khalid menyatakan pendiriannya mempertahankan jawatan tradisi dan kesetiaan kepada pucuk pimpinan UMNO.

Beliau turut menegaskan tidak menyertai mana-mana kem dan menafikan semua dakwaan bahawa beliau menyertai kem yang berlawan arus daripada Presiden, dan Timbalan Presiden UMNO.

“Saya berpihak kepada Presiden dan Timbalan Presiden parti, keutamaan saya adalah parti.

“Saya datang kerana parti, saya jadi Menteri Besar dan Menteri pun kerana parti.

“Nombor satu adalah parti, perlu hormat parti, itu pendirian saya, dan ia jelas,” katanya mengulas pertanyaan wartawan mengenai dakwaan kem dalam parti.

Beliau yang juga Ketua UMNO Padang Terap berkata demikian pada sidang media mengumumkan diri sebagai calon Naib Presiden, selepas menghantar borang pencalonan untuk bertanding bagi jawatan Naib Presiden di Hotel Seri Pacific, di sini, hari ini.

Pemilihan parti UMNO bermula pada Mac depan, bagaimanapun dua jawatan nombor satu dan dua, iaitu Presiden dan Timbalan Presiden tidak akan dipertandingkan.

Setakat ini, selain Mahdzir, Menteri Pendidikan Tinggi, Datuk Seri Mohamed Khaled Nordin dan bekas Menteri Besar Johor, Datuk Seri Hasni Mohammad mengesahkan akan mempertahankan jawatannya pada Pemilihan UMNO 2023.

Bekas Perdana Menteri, Datuk Seri Ismail Sabri Yaakob belum membuat sebarang pengumuman.

Nama lain dikatakan mengintai peluang untuk menjadi calon Naib Presiden UMNO ialah Setiausaha Agung UMNO, Datuk Seri Ahmad Maslan; Pengerusi UMNO Wilayah Persekutuan, Datuk Seri Johari Abdul Ghani; Timbalan Menteri Dalam Negeri, Datuk Seri Shamsul Anuar Nasarah; Menteri Luar, Datuk Seri Zambry Abd Kadir dan Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said.

Pemilihan UMNO diadakan bermula 1 Februari lalu hingga 18 Mac depan, dengan Persidangan Tahunan UMNO Cawangan dan Pemilihan Jawatankuasa Cawangan, Wanita, Pemuda dan Puteri Cawangan berlangsung pada 1 hingga 26 Februari ini.

Mesyuarat Perwakilan dan Pemilihan Jawatankuasa Wanita UMNO, Pemuda dan Puteri UMNO Bahagian bersama Pemilihan Exco Wanita, Exco Pemuda dan Exco Puteri UMNO Pusat pula bakal diadakan serentak di seluruh negara pada 11 Mac depan.

Mesyuarat Perwakilan dan Pemilihan Jawatankuasa UMNO Bahagian bersama Pemilihan Ahli Majlis Kerja Tertinggi (MKT) UMNO pula akan diadakan serentak di seluruh negara pada 18 Mac.

Author

Tun Puteh Wanti

View all posts

View all posts


Polis terima laporan akaun FB salah guna nama isteri TMJ

JOHOR BAHRU: Polis Johor mengesahkan menerima satu laporan berhubung penyamaran akaun Facebook menggunakan nama isteri Tunku Mahkota Johor (TMJ), Tunku Ismail Sultan Ibrahim, Che’ Puan Besar Khaleeda Bustamam pada Rabu.

Ketua Polis Johor, Datuk Kamarul Zaman Mamat berkata, laporan berkenaan akaun Facebook palsu itu diterima daripada seorang lelaki tempatan berumur 40 tahun di Polis Daerah Johor Bahru Selatan pada jam 3.19 petang.

“Pengadu mendapati satu akaun Facebook menggunakan nama Che’ Puan Besar Khaleeda itu adalah akaun palsu.

“Dalam hantaran akaun Facebook itu terdapat kapsyen yang menggambarkan Che’ Puan Besar Khaleeda mempromosikan pendingin hawa dari Jepun,” katanya dalam kenyataan yang disiarkan di Facebook rasmi Polis Johor pada Khamis.

Menurut Kamarul Zaman, kes berkenaan disiasat mengikut Seksyen 419 Kanun Keseksaan dan Seksyen 233 Akta Komunikasi dan Multimedia 1998.

“Polis menasihatkan orang ramai agar tidak menyalah gunakan media sosial untuk kepentingan peribadi untuk kepentingan peribadi dan tindakan akan dibuat mengikut peruntukan undang-undang sedia ada,” katanya.

Author

Taufik Asmady Abdul Aziz

View all posts

View all posts


Tukang urut ditahan gara-gara ‘doakan’ rumah PM dibom

CYBERJAYA: Gara-gara menulis hantaran berbaur ugutan terhadap Perdana Menteri, seorang tukang urut ditahan polis di Bidong, Kedah, semalam.

Lelaki tempatan berusia 41 tahun itu menerusi akaun Facebook ‘JoeJebat Tajudin’ ditahan kira-kira jam 2.30 petang di Taman Desa Budiman, Bidong oleh sepasukan pegawai dari Ibu Pejabat Polis Daerah (IPD) Kuala Muda.

Pengarah Jabatan Siasatan Jenayah, Bukit Aman, Datuk Seri Mohd Shuhaily Mohd Zain berkata, suspek memuat naik kapsyen berbaur ugutan dengan mengharapkan rumah Perdana Menteri, Datuk Seri Anwar Ibrahim diletupkan.

“Dalam kapsyen itu, Joe Jebat menyatakan ayat ‘Memang sempoi kalau letupan macam itu kt rumah PMX yang menzalimi para pencarum KWSP.

“Mudah-mudahan Allah SWT akan cabut nyawa PMX dalam masa terdekat ini.. Amin,” katanya seperti dilapor Berita Harian pada Isnin.

Beliau berkata demikian semasa membacakan ucapan hantaran itu dalam sidang media di Bukit Aman, hari ini.

Tambah beliau, tindakan terhadap JoeJebat Tajuddin diambil selepas laporan polis diterima pada jam 3.24 petang, 26 Jun lalu sebelum dia ditahan semalam.

“Lelaki ini direman selama empat hari bermula hari ini bagi membantu siasatan yang dijalankan oleh Unit Siasatan Jenayah Terkelas (USJT) Bukit Aman.

“Siasatan mendapati suspek turut memiliki rekod jenayah lampau berkaitan kesalahan narkotik,” maklumnya.

Author

Diyana Rahip

View all posts

View all posts


Muhyiddin, Hadi Awang jumpa Abang Johari bincang soal pembentukan kerajaan

CYBERJAYA: Pengerusi Perikatan Nasional (PN), Tan Sri Muhyiddin Yassin dan Presiden PAS, Tan Sri Abdul Hadi Awang telah bertemu Pengerusi Gabungan Parti Sarawak (GPS) yang juga Premier Sarawak, Tan Sri Abang Johari Openg untuk membincangkan pembentukan kerajaan Persekutuan.

Perkara itu berikutan tiada parti memenangi kerusi yang mencukupi pada Pilihan Raya Umum ke-15 (PRU15) untuk membentuk kerajaan secara sendiri.

“Rundingan juga sedang dibuat dengan parti-parti lain yang sehaluan dan Ahli Parlimen bebas.

“Insya-Allah, kerajaan Persekutuan akan dapat dibentuk dalam masa terdekat,” tulisnya menerusi ciapan di Twitter hari ini.

Pilihan Raya Umum ke-15 (PRU15) semalam menyaksikan situasi Parlimen tergantung apabila tiada parti mendapat majoriti mudah untuk membentuk kerajaan Persekutuan baharu.

Pakatan Harapan (PH) memenangi 82 kerusi, PN (73); Barisan Nasional (30), Gabungan Parti Sarawak (GPS) (22), Gabungan Rakyat Sabah (GRS) (6); Warisan (3); Bebas (2) dan Parti Bangsa Malaysia (PBM) serta Parti Kesejahteraan Demokratik Masyarakat (KDM) masing-masing meraih satu kerusi.

Semalam Muhyiddin yang juga bekas Perdana Menteri berkata PN sedia menjalinkan kerjasama dengan mana-mana parti yang dapat menerima prinsip dan perjuangan gabungan itu dalam membentuk kerajaan yang bersih dan stabil, kecuali dengan PH.

Author

Diyana Rahip

View all posts

View all posts


Polis mohon Interpol dapatkan identiti penuh, lokasi Jocelyn Chia – KPN

KUALA LUMPUR: Polis Diraja Malaysia (PDRM) akan membuat permohonan kepada Polis Antarabangsa (Interpol) untuk mendapatkan identiti penuh dan lokasi terkini pelawak, Jocelyn Chia yang memperlekeh Malaysia serta mempersenda tragedi kehilangan pesawat MH370.

Ketua Polis Negara, Tan Sri Acryl Sani Abdullah Sani berkata, permohonan berkenaan akan dibuat esok esok bagi membolehkan siasatan lanjut dijalankan.

“Kes ini akan disiasat di bawah Seksyen 504/505(c) Kanun Keseksaan dan Seksyen 233 Akta Komunikasi Multimedia 1998,” katanya.

Beliau berkata demikian dalam sidang media program Lawatan Hospital Sempena Peringatan Hari Polis ke-216 Tahun 2023 di Hospital Tunku Ampuan Besar Tuanku Aishah Rohani, Hospital Pakar Kanak-Kanak UKM, Cheras, di sini hari ini.

Acryl Sani berkata, PDRM juga telah membuat permohonan profiling kepada Suruhanjaya Komunikasi Multimedia Malaysia (MCMC) bagi membantu proses siasatan ke atas akaun media sosial digunakan pelawak wanita berkenaan.

“Selain itu, PDRM juga telah membuat salinan transkrip ucapan suspek dalam video klip berkenaan,” katanya.

Sabtu lepas, Menteri Dalam Negeri, Datuk Seri Saifuddin Nasution Ismail menyifatkan tindakan dan perbuatan tidak sensitif pelawak terbabit sebagai biadab. – BERNAMA


Isu toyol tanah: Omar bawa isu ke Mahkamah Timbang Tara

AMPANG: Pewaris tanah kurniaan Sultan, di Jalan Yap Kwan Seng melanjutkan isu tuntutan pemilikan asal tanah berkenaan kepada Mahkamah Timbang Tara (MATE).

Tindakan itu dibuat setelah usaha Omar Mohammad Unni untuk mengadakan perbincangan pemaju tanah tersebut tidak dilayan.

“Saya dinasihatkan ke Mahkamah Timbang Tara, dan saya baru tahu kewujudan mahkamah ini.

“Apabila sampai di sini, saya diberitahu, saya diberitahu, saya perlu tegakkan keadilan. Saya yakin apa yang mahkamah beritahu, saya rasa saya di pihak benar,” katanya kepada MEDIA VARIASI.

Terdahulu, Omar mengadakan pertemuan dengan Presiden Mahkamah Timbang Tara, Tan Sri Dr Munsyi Muslim Yacob bagi mendapatkan penyelesaian berkenaan isu tuntutan terbabit, di sini.

Omar turut berharap, dapat bertemu dan berbincang bersama pihak pemaju, Exsim Development Sdn Bhd (Exsim) dan anak syarikatnya, Suriamas Lumayan Sdn Bhd (Suriamas).

“Saya harap dapat jumpa Exsim, Suriamas, marilah kita bincang secara abang dan adik, saya cuma nak hak saya, selesai cara baik,” katanya.

MEDIA VARIASI sebelum ini melaporkan siri eksklusif berhubung kegiatan ‘toyol’ tanah Lot 189, Jalan Yap Kwan Seng kurniaan Sultan Selangor yang dipindah milik walaupun ada surat perakuan daripada pihak Istana.

Lebih mengejutkan, tiga penama tanah dipindah milik dalam sehari selain dokumen perakuan status tanah di Pejabat Tanah dan Galian (PTG) iaitu dokumen AA 1/62 diragui kesahihannya.

Dokumen AA 1/62 adalah kelulusan permohonan yang juga boleh membuktikan status pemilik asal tanah.

Lebih menghairankan, dokumen berkenaan dipulangkan oleh Pejabat Tanah dan Galian (PTG) setelah 12 tahun tuntutan oleh pewaris tanah Omar Muhammad Unni dikemukakan.

Exsim pula menegaskan tanah berkenaan dibeli secara sah sebelum dibangunkan Residensi Scarletz Suites.

Menurut kenyataan dikeluarkan Exsim baru-baru ini, pihaknya membeli tanah berkenaan mengikut lunas undang-undang.

Malah, katanya, Mahkamah Tinggi Persekutuan juga telah menganugerahkan hak milik tanah itu kepada anak syarikat Exsim, Suriamas.

Bagaimanapun, ketika pihak MEDIA VARIASI bertanyakan mengenai Sijil Menduduki Sementara (CF) bangunan residensi terbabit, pihak Exsim tidak memberi sebarang komen.

Author

Fhatihah Zakinan

View all posts

View all posts


Jangan terlalu bodek Anwar, kata Rafizi

SHAH ALAM: Kepimpinan baharu dan ahli PKR diingatkan agar tidak terlalu membodek atau mempertahankan Presidennya Datuk Seri Anwar Ibrahim dalam setiap perkara, kata Timbalan Presiden PKR yang baharu, Mohd Rafizi Ramli.

Beliau mendakwa masalah timbul apabila terdapat kelompok di sekeliling Anwar yang sering merasakan mereka perlu membela pemimpin berkenaan sehingga tidak boleh ada fakta yang dilihat menyentuh (mengkritik) presiden parti itu.

“Apa yang penting adalah parti dan kepimpinan baharu tidak terlalu berusaha membodek Anwar atau pertahankannya. Anwar is Anwar… dia tidak perlu dipertahankan. Saya tidak akan memainkan peranan itu (membodek),” katanya kepada pemberita selepas ucapan dasar Anwar di Kongres Nasional PKR 2022 di sini hari ini.

Sementara itu Mohd Rafizi berkata, PKR dan Pakatan Harapan (PH) perlu menimbangkan dua perkara penting sebelum memutuskan untuk menjalinkan kerjasama dengan parti pembangkang lain atau membentuk ‘khemah besar’ pada Pilihan Raya Umum ke-15 (PRU15).

Beliau berkata, PKR perlu menimbangkan sentimen ahli parti serta penyokong PH mengenai idea ‘khemah besar’ dan keduanya meneliti kesan negatif sekirannya terdapat parti lain bekerjasama dengan gabungan itu. – BERNAMA


Tak perlu adakan PRK DUN Pulau Pinang – SPR

PUTRAJAYA: Suruhanjaya Pilihan Raya (SPR) hari ini memaklumkan, tiada keperluan untuk mengadakan pilihan raya kecil (PRK) bagi mengisi kekosongan luar jangka empat kerusi Dewan Undangan Negeri (DUN) Pulau Pinang.

Setiausaha SPR, Datuk Ikmalrudin Ishak berkata, empat kerusi DUN itu adalah Seberang Jaya, Sungai Acheh, Bertam dan Telok Bahang.

Tambah beliau, pihaknya menerima pemakluman daripada Speaker DUN Pulau Pinang, Datuk Law Choo Kiang melalui surat semalam berhubung status kekosongan luar jangka empat kerusi DUN terbabit selepas usul pengisytiharan kekosongan di bawah perkara 14A Perlembagaan Negeri Pulau Pinang.

“Berdasarkan pemakluman tersebut dan mengambil kira proviso di bawah Fasal (5) Perkara 19 Perlembagaan Negeri Pulau Pinang, tiada keperluan untuk SPR mengadakan pilihan raya bagi mengisi kekosongan luar jangka memandangkan DUN Pulau Pinang akan terbubar dalam tempoh kurang dari dua tahun,” katanya dalam kenyataan media pada Selasa.

Terdahulu, sidang DUN Pulau Pinang meluluskan usul bagi mengisytiharkan pengosongan empat kerusi Ahli Dewan Undangan Negeri (ADUN) daripada Bersatu.

Empat ADUN itu ialah Dr Afif Bahardin (Seberang Jaya); Zulkfili Ibrahim (Sungai Acheh); Khaliq Mehtab Mohd Ishaq (Bertam) dan Zolkifly Md Lazim (Teluk Bahang) turut diarah keluar meninggalkan dewan.


Semua PPS tempatkan mangsa banjir digazet secara automatik – Zahid

PASIR PUTEH: Timbalan Perdana Menteri, Datuk Seri Dr Ahmad Zahid Hamidi mengarahkan semua pusat pemindahan sementara (PPS) di seluruh negara yang menempatkan mangsa banjir ketika ini namun belum digazet, kini secara automatik akan berfungsi sebagai PPS.

Beliau yang juga Pengerusi Jawatankuasa Pengurusan Bencana Pusat (JPBP) berkata, bagi tujuan itu Agensi Pengurusan Bencana Negara (NADMA) telah diarahkan untuk menggazet semua PPS berkenaan.

“Saya telah mengarahkan NADMA untuk menggazet mana-mana tempat yang digunakan sebagai PPS yang tidak digazet untuk secara automatik terus digazet bagi menempatkan mangsa-mangsa banjir.

“Setelah digazet semua bantuan mesti disalurkan ke PPS itu, ini adalah bagi mengelakkan birokrasi kerana selama ini bantuan hanya diberikan di PPS jika ia digazet,” katanya.

Beliau berkata demikian pada sidang media taklimat situasi banjir Jajahan Pasir Puteh disampaikan oleh Ketua Jajahan Pasir Puteh Ahmad Adlee Yasin di Sekolah Kebangsaan Jelor, Pasir Puteh di sini hari ini yang turut dihadiri Menteri Besar Kelantan Datuk Ahmad Yakob.

Sementara itu, Ahmad Zahid yang juga Menteri Kemajuan Desa dan Wilayah berkata, JPBP telah memutuskan supaya semua PPS di seluruh negara bakal memiliki dewan secara kekal untuk menempatkan mangsa banjir pada masa depan.

“NADMA melalui peruntukan yang akan saya perolehi akan dirikan PPS secara kekal di jajahan atau kawasan yang sering dilanda banjir.

Ada dua pilihan pertama kita gunakan sekolah-sekolah yang sering dijadikan PPS untuk dibina sebuah dewan bagi dijadikan PPS ketika banjir dan digunakan pihak sekolah di luar musim banjir. Ini pendekatan proaktif untuk faedah sepanjang masa bukan hanya bermusim,” katanya.

Ahmad Zahid berkata, bagi PPS yang tidak berada di kawasan sekolah, kerajaan negeri akan berbincang dengan Pejabat Tanah dan Galian untuk mengenal pasti tanah yang sesuai.

“Insya-Allah Kerajaan Pusat akan salurkan peruntukan bagi pembinaan secara kekal,” katanya.

Dalam pada itu, Ahmad Zahid berkata, NADMA atas nasihat Jabatan Meteorologi Malaysia akan menasihatkan orang ramai supaya berpindah tiga hari lebih awal berdasarkan ramalan cuaca luar biasa. – BERNAMA


Mesyuarat tergempar UMNO untuk tarik sokongan PM?

KUALA LUMPUR: Puluhan pengamal media daripada media cetak, elektronik dan dalam talian sedang menunggu keputusan mesyuarat tergempar dengan Ketua-Ketua Bahagian UMNO di Ibu Pejabat parti di sini yang bermula jam 11 pagi.

Menurut mesej yang didakwa dihantar Setiausaha Agung UMNO Datuk Seri Ahmad Maslan, pertemuan khas tersebut adalah berkenaan hala tuju parti dan juga untuk menarik sokongan Perdana Menteri, Datuk Seri Ismail Sabri Yaacob.

Difahamkan, Presiden UMNO Datuk Seri Ahmad Zahid Hamidi mempengerusikan mesyuarat berkenaan.

Berita lanjut menyusul

Author

Tun Puteh Wanti

View all posts

View all posts


Bengang berkawan dengan teman wanita punca remaja dibelasah berkumpulan

GARA-GARA berkawan dengan seorang wanita, seorang remaja lelaki teruk dibelasah oleh sekumpulan remaja lain pada 9 Ogos lalu.

Menerusi video tular, mangsa dipukul, ditendang, disepak, dipijak dan ditumbuk disebabkan wanita terbabit merupakan teman istimewa kepada salah seorang daripada tujuh suspek.

Ketua Polis Daerah Johor Bahru Selatan, Asisten Komisioner Raub Selamat berkata, hasil siasatan awal mendapati, suspek utama tidak berpuas hati dengan mangsa yang dipercayai berkawan dengan teman wanitanya.

“Polis mengesahkan kejadian itu selepas menerima laporan polis pada jam 4.09 petang semalam oleh mangsa yang mendakwa dia dipukul, ditendang, dipijak, disepak dan ditumbuk beberapa kali di perut, belakang badan, paha dan lengan kiri serta kanan.

“Suspek adalah enam remaja lelaki tempatan dan seorang remaja lelaki warga asing semuanya berusia antara 14 hingga 17 tahun.

“Kejadian dipercayai berlaku di tempat awam dekat kawasan Taman Bestari Indah di sini, jam 3 petang 9 Ogos lalu dan pengadu mengalami cedera lebam di bahagian lengan kiri dan kanan, bengkak di bahagian paha sebelah kanan dan mengalami kesakitan di keseluruhan tubuh badan,” katanya menerusi kenyataan media pada Selasa.

Lagi kes buli kalini budak yang kena buli tu anak kawan mak aku. Memang celaka weh pic.twitter.com/qEGeLr9oPh

— al ✿ (@ciraplaici) August 14, 2023

Beliau berkata, bertindak atas maklumat, antara jam 5.30 petang hingga 9.34 malam Isnin, polis menyerbu enam lokasi berbeza di sekitar daerah ini.

“Hasil serbuan berjaya menahan enam suspek lelaki warga tempatan dan seorang lelaki warga asing.

“Kita turut membuat beberapa rampasan iaitu sehelai jersi warna biru, tiga helai t-shirt lengan panjang warna biru gelap, sehelai t-shirt lengan pendek warna hitam dan sebuah telefon bimbit,” katanya.

Terdahulu, satu video tular di media sosial Facebook dimuat naik pemilik akaun Yatt Kasmuri berdurasi 59 saat, yang memaparkan kejadian seorang remaja lelaki dipukul beberapa remaja lelaki lain di tempat awam.

Menurut Raub, tujuh suspek dibawa ke Mahkamah Majistret untuk mendapatkan tempoh reman dan kes disiasat mengikut Seksyen 147 kanun keseksaan.

Author

Fazleen Safina Abd Jamil

View all posts

View all posts


Banyakkan forum kecantikan, kesihatan dan perubatan

CYBERJAYA: Institut Pensijilan Kecantikan Antarabangsa (IBCI) menyarankan lebih banyak pendedahan mengenai kepentingan perubatan estetik melalui penganjuran forum kecantikan, kesihatan dan perubatan.

Kekerapan penganjuran sebegini lebih banyak membantu usahawan dalam bidang berkaitan menjenamakan semula industri kecantikan yang lebih sihat dan berilmu.

Pengasasnya, Dr Darren Soo Chern Yee, berkata IBCI berupaya menjadi landasan kepada usahawan yang ingin tahu mengenai maklumat sistem pendidikan dalam industri kecantikan melalui penganjuran seperti itu.

Katanya, IBCI mendapat kelulusan Kementerian Dalam Negeri ditubuhkan bagi melindungi hak dan kepentingan pengguna serta mengawasi perniagaan industri ini.

“Kami mahu pengguna memperoleh pengetahuan profesional dalam memahami industri kecantikan, selain meningkatkan sistem pendidikan dalam industri kecantikan.

“Misi IBCI juga ingin menyebarkan pengetahuan pendidikan dan mentakrifkan semula industri kecantikan kepada usahawan kecantikan dalam negara,” katanya.

Beliau berkata demikian apabila ditemuramah di Sesi Forum & Dialog Perubatan, Kecantikan dan Kesihatan di Pihak Berkuasa Peranti Perubatan (MDA), Kementerian Kesihatan (KKM), di sini.

Beliau yang juga Pengerusi Cawangan Petaling Majlis Tindakan Pengguna Negara (MTPN) Selangor berharap, IBCI boleh meluaskan kerjasama dengan mana-mana institut pengajian tinggi (IPT),supaya membawa lebih ramai pakar kecantikan berkemahiran sekali gus mewujudkan usahanita kecantikan setaraf dengan bidang profesional lain.

Author

Fhatihah Zakinan

View all posts

View all posts


Keputusan kes saman RM100 juta keluarga Altantuya ditetapkan pada 16 Dis

SHAH ALAM: Mahkamah Tinggi di sini menetapkan 16 Disember depan bagi keputusan kes saman RM100 juta yang difailkan keluarga model Mongolia, Altantuya Shaariibuu, berhubung kematian wanita itu pada 2006.

Peguam keluarga model berkenaan Sangeet Kaur Deo ketika dihubungi Bernama berkata, Datuk Vazeer Alam Mydin Meera, yang kini Hakim Mahkamah Rayuan akan menyampaikan keputusan itu pada prosiding yang berlangsung secara dalam talian (Zoom).

“Keputusan itu sepatutnya diputuskan pada 19 Oktober lepas, namun mahkamah menangguhkannya. Tarikh baharu ditetapkan pada 16 Disember ini,” katanya.

Bapa mendiang, Dr Shaariibuu Setev, ibunya Altantsetseg Sanjaa serta dua anak lelaki Altantuya iaitu Mungunshagai Bayarjargal dan Altanshagai Munkhtulga, memfailkan tuntutan saman pada 4 Jun 2007 yang mendakwa kematian model itu menyebabkan mereka mengalami trauma mental dan psikologi, melayakkan mereka dibayar pampasan serta mendapat ganti rugi teladan dan teruk.

Mereka menamakan dua bekas anggota Unit Tindakan Khas (UTK), Cif Inspektor Azilah Hadri dan Koperal Sirul Azhar Umar, penganalisis politik Abdul Razak Baginda dan kerajaan sebagai defendan.

Bagaimanapun nama Altanshagai Munkhtulga kemudian dikeluarkan daripada senarai plaintif apabila dia meninggal dunia pada 2017.

Seramai 26 saksi plaintif termasuk bapa serta anak sulung Altantuya memberi keterangan dalam perbicaraan itu yang bermula pada 2019 manakala defendan iaitu kerajaan mengemukakan tiga saksi dan Abdul Razak memilih untuk tidak memberi keterangan bagi menjawab tuntutan saman itu. – BERNAMA


Bicara kes keganasan SM Faisal ditangguh September

KUALA LUMPUR: Perbicaraan kes jutawan, Datuk SM Faisal SM Nasimuddin dengan tuduhan mencederakan bekas isterinya, Emilia Hanafi di Mahkamah Majistret di sini pada Selasa ditangguhkan ke tarikh 8 September depan.

Timbalan Pendakwa Raya, Nur Aishah Ahmad Zakiuddin ketika prosiding berkata, kedua-dua pihak setuju dengan tarikh baharu ditetapkan berlangsung selama tujuh hari, bermula September.

Menurutnya, tarikh perbicaraan baharu itu ialah pada 8, 12 dan 14 September sementara Oktober pada 14 dan 26 dan terakhir 17 serta 18 November.

Prosiding pada Selasa dijadualkan untuk sambung bicara tetapi ditangguhkan ke tarikh lain, berikutan majistret yang mendengar kes itu berdepan dengan hal kecemasan.

“Saksi remaja lelaki yang juga anak kepada SM Faisal dan Emilia berusia 15 tahun akan memberi keterangan dalam prosiding yang diadakan secara tertutup pada tarikh itu.

“Saksi-saksi lain termasuk polis, ahli keluarga akan dipanggil beri keterangan,” katanya.

SM Faisal, 43, berdepan dakwaan dengan sengaja menyebabkan kecederaan ke atas Emilia, 43, yang merupakan isterinya (ketika kejadian) di sebuah rumah di Desa Sri Hartamas, Brickfields di sini antara jam 12.30 tengah hari dan jam 4.30 petang pada 22 November 2015.

Beliau didakwa mengikut Seksyen 323 Kanun Keseksaan dan boleh dihukum mengikut Seksyen 326A kanun sama yang membawa hukuman maksimum penjara dua tahun atau denda RM2,000 atau kedua-duanya jika sabit kesalahan.

Pada prosiding Isnin, seorang polis memberitahu Mahkamah Majistret di sini bahawa beliau melihat Emilia Hanafi menangis ketakutan, menunjukkan kesan lebam di tangan didakwanya dipukul suami.

Pemandu kereta peronda dari Ibu Pejabat Polis Daerah Brickfields, Sarjan Saleh Omar Osman itu berkata, selepas laporan diterima dia dan seorang lagi rakan setugas telah pergi ke kediaman no. 2 Serene Kiara, Sri Hartamas pada 22 November 2015 jam 4.40 petang

Author

Tun Puteh Wanti

View all posts

View all posts


Dakwa ‘pak guard’ bagi kebenaran, lelaki tak segan silu rembat helmet wanita

CYBERJAYA: Seorang wanita berang selepas mendapati topi keledar (helmet) miliknya dicuri oleh seorang lelaki dipercayai warga asing.

Menerusi video tular, lelaki itu pada mulanya berdolak-dalih tidak mahu memulangkan helmet tersebut.

Dengan mimik muka seolah-olah tidak bersalah, dia mendakwa bahawa kononnya mendapat kebenaran menggunakan helmet tersebut atas kebenaran pengawal keselamatan yang menjaga kawasan berkenaan.

“Awak kena minta kebenaran saya, bukannya orang lain,” kata wanita tersebut dalam bahasa Inggeris.

Lelaki itu kemudian memulangkan helmet berkenaan sambil melakukan perbincangan dengan pengawal tersebut.

Masa dan lokasi sebenar kejadian masih belum dapat dipastikan.

Menjengah ke ruangan komen, video itu bagaimanapun mendapat respons sebaliknya daripada netizen.

Meskipun berang dengan perbuatan lelaki tersebut, ada segelintir yang turut mempersoalkan suara dalam video berkenaan yang ditapis dan sukar untuk memahami setiap perkataan yang disebut dalam perbualan itu.

@atipan_21 menulis: “Nak kesian pun tak boleh ni filter suara macam tu.”

Tambah @diyanarosee: “Duhh spoil guna filter suara buat apa? Kalau dapat kat aku mamat ni, dah lebam biji mata dia aku kerjakan. Hidup nak mencuri je.”

@zuhairbahang berkata: “Macam mana nak marah ni? Suara filter lucu. Mamat ni pun satu belilah helmet bukan curi.”

Berpendapat sama, @Ha_iril menambah: “Nak sedih atau nak marah pon tak jadi bila dengar filter suara gitu.”

Tulis @favy_llion :”Tak faham, ingatkan ada suara latar belakang kartun tadi.”

Author

Fazleen Safina Abd Jamil

View all posts

View all posts


Diarah bayar Teresa RM300,000, Jamal akan fail rayuan

Pesuruhjaya Kehakiman, Datuk Mohd Arief Emran Arifin dalam keputusannya membenarkan tuntutan saman Teresa selaku plaintif terhadap defendan, iaitu Jamal, yang difailkan pada 6 April 2017.

Author

Tun Puteh Wanti

View all posts

View all posts


Gugur nama madrasah, guna nama rumah pemulihan

KUALA LUMPUR: Madrasah Darussolihin yang tular atas dakwaan terbabit isu penderaan penghuni sebelum ini tiba-tiba sudah mengubah nama pusat kepada Rumah Pemulihan Darussolihin.

Dalam temubual eksklusif MEDIA VARIASI bersama pihak berkenaan pada 20 September 2022 lalu, wakil Madrasah Darussolihin, Ridzuan mengaku ia madrasah yang dimaksudkan, yang tidak mendapat kelulusan mana-mana pihak sejak 20 tahun lalu tetapi beroperasi di bawah Pertubuhan Kebajikan Darussolihin berdaftar sahaja.

Beberapa siri laporan bongkar mengenai pusat sudah pun mendapat maklum balas pelbagai agensi.

Ia adalah Majlis Agama Islam Selangor (MAIS), Jabatan Agama Islam Selangor (JAIS), Agensi Anti Dadah Kebangsaan (AADK), Jabatan Kebajikan Masyarakat (JKM), Suruhanjaya Hak Asasi Manusia (SUHAKAM).

Ini termasuk kenyataan beberapa mangsa yang tampil tanpa paksaan.

Masing-masing mengesahkan pusat berkenaan tidak berdaftar dan tidak diwartakan dengan agensi berkaitan.

Bagaimanapun, tinjauan penulis di akaun Facebook yang sama, pusat berkenaan sudah pun menukar ganti nama baharu daripada sebuah madrasah kepada rumah pemulihan.

Beberapa hari lalu, pusat terbabit dengan nama baharu itu, dikunjungi pihak kerajaan negeri termasuk EXCO Agama Islam, Pengguna dan Industri Selangor, Mohd Zawawi Ahmad Mughni, pihak MAIS dan JAIS.

Penulis cuba mendapatkan kenyataan daripada Ketua Pengarah Agensi Antidadah Kebangsaan (AADK), Sutekno Ahmad Belon dan Suruhanjaya Pendaftaran Pertubuhan (ROS) sama ada premis berkenaan sudah pun diluluskan untuk beroperasi di bawah agensi terbabit susulan perubahan nama.

Bagaimanapun, beliau hanya mengunci mulut selepas pesanan ringkas yang dihantar melalui Whatsapp ‘dibalas’ tanda biru sahaja, sehingga hari ini.

Pengarah JAIS, Datuk Mohd Shahzihan Ahmad pula mengesahkan tidak meluluskan atau akan menerima pendaftaran Madrasah Darussolihin berikutan pusat berkenaan bukan berfungsi sebagai sekolah yang perlu mematuhi silibus dan kurikulum pendidikan Islam di Selangor.

Author

Tun Puteh Wanti

View all posts

View all posts


MA63: KPM bersikap terbuka, sedia tambah baik pendidikan Sarawak

KUCHING: Kementerian Pendidikan (KPM) mengambil sikap terbuka dan bersedia menambah baik segala aspek pendidikan di Sarawak supaya selari dengan Perjanjian Malaysia 1963 (MA63).

Menteri Pendidikan, Fadhlina Sidek berkata, komitmen itu antara perkara yang disampaikan beliau dalam kunjungan hormat ke atas Premier Sarawak, Tan Sri Abang Johari Tun Openg hari ini.

“Isu pendidikan di Sarawak menjadi antara tumpuan KPM khususnya isu MA63 dan prinsip pendidikan adalah untuk semua.

“Akses kepada pendidikan akan kita utamakan termasuk (menyelesaikan isu) sekolah daif di Sarawak,” katanya kepada pemberita selepas kunjungan hormat itu di Wisma Bapa Malaysia di sini hari ini.

Semalam, Fadhlina berkata, usaha membaik pulih 568 sekolah daif di seluruh Sarawak menjadi antara perhatian utama kerajaan Persekutuan dalam Belanjawan 2023 pada 24 Feb ini.

Beliau berkata, KPM telah mengenal pasti sebanyak 455 sekolah daif dalam skala enam dan 113 sekolah daif dalam skala tujuh.

Skala enam dan tujuh dalam penilaian infraskruktur sekolah itu merujuk kepada keadaan bangunan yang bahaya serta tidak selamat digunakan.

Sementara itu, Fadhlina berkata, KPM juga bersetuju untuk menganjurkan Pertandingan Bahas Piala Premier Sarawak sebagai usaha memperkasakan bahasa Melayu dalam kalangan pelajar. – BERNAMA


Moderna saman Pfizer, Biontech atas pelanggaran paten teknologi vaksin COVID-19

ANKARA: Firma bioteknologi AS Moderna menyaman pesaing Pfizer dan BioNTech kerana melanggar paten penghasilan teknologi vaksin COVID-19 keluarannya.

Dalam satu kenyataan pada Jumaat, syarikat farmaseutikal AS berkenaan menuduh Pfizer dan BioNTech meniru “teknologi asas” dalam pembangunan vaksin COVID-19 mRNA tanpa kebenaran Moderna.

Menurut laporan Agensi Anadolu, saman mahkamah itu menuntut pampasan, yang difailkan di mahkamah daerah AS di Massachusetts dan mahkamah wilayah Dusseldorf di Jerman.

“Kami memfailkan tindakan undang-undang ini untuk melindungi platform teknologi inovatif mRNA yang kami rintis, melabur berbilion-bilion dolar dalam mencipta dan dipatenkan sepanjang dekad sebelum pandemik COVID-19,” kata CEO Moderna Stephane Bancel.

Moderna menggunakan platform teknologi mRNAnya untuk membangunkan ubat-ubatan yang boleh merawat dan mencegah penyakit berjangkit seperti influenza dan HIV, serta penyakit autoimun dan kardiovaskular dan bentuk kanser yang jarang berlaku, tambah Bancel.

“Kami percaya bahawa Pfizer dan BioNTech meniru ciptaan Moderna secara tidak sah, dan mereka terus menggunakannya tanpa kebenaran,” kata Ketua Pegawai Undang-undang Moderna Shannon Thyme Klinger. – BERNAMA


Najib pegang banyak jawatan untuk lakukan jenayah dalam SRC – TPR

PUTRAJAYA: Mahkamah Persekutuan di sini hari ini diberitahu bahawa semua tindakan yang diambil oleh Datuk Seri Najib Tun Razak dalam kes SRC International Sdn Bhd adalah bagi mencapai hasrat peribadi beliau bagi mendapat perolehan secara salah bagi dirinya, dan kerugian secara salah kepada syarikat itu.

Pendakwa ad hoc Datuk V.Sithambaram berhujah bahawa tidak ada sebarang bukti yang menunjukkan perayu (Najib) bertindak bagi melindungi atau memelihara kepentingan SRC, sebagaimana yang dipertanggungjawabkan kepadanya secara undang-undang.

“Najib adalah perdana menteri, menteri kewangan, dan juga penasihat emeritus syarikat itu. Ia ketara dan jelas bahawa dia menggunakan semua kedudukannya itu bagi mendapatkan perolehan kewangan menerusi pinjaman RM4 bilion daripada Kumpulan Wang Persaraan Diperbadankan (KWAP). Hasrat perayu melakukan jenayah dilaksanakan dengan cara dia memegang pelbagai jawatan berbeza.

“Apa yang dirancang oleh perayu terhadap wang berbilion yang dibekukan di Swiss bank, tiada siapa yang tahu. Ia adalah ‘mens rea’ (niat) perayu melaksanakan hasrat jenayah dalam pelbagai kedudukannya, yang membolehkan perayu melakukan tujuh kesalahan sebagaimana dakwaan keatasnya,” katanya pada pendengaran rayuan Najib terhadap sabitan dan hukuman penjara kerana penyelewengan RM42 juta dana SRC International.

Beliau berkata sememangnya niat tunggal perayu adalah untuk melakukan jenayah dalam pelbagai peranan yang dimainkan olehnya dalam pentadbiran negara, dan dalam SRC.

Sithambaram berkata gabungan pelbagai peranan yang dimainkan Najib membolehkan dia melaksanakan rancangannya untuk mendapat manfaat daripada dana SRC, apabila dia meletakkan dirinya dalam kedudukan yang menyaksikan lembaga pengarah (BoD) SRC bertindak atas arahannya, dan bukannya sebagai pengarah bebas.

“Walaupun undang-undang menghendaki BOD SRC sentiasa bertindak demi kepentingan terbaik SRC, ia sebenarnya bertindak (tanpa disedari) demi kepentingan terbaik perayu.”

“Pinjaman RM4 bilion KWAP kepada SRC telah hilang, sementara hutang masih dibayar oleh kerajaan daripada dana awam. Ia sesuatu yang luar biasa apabila syarikat yang baru ditubuhkan (SRC) diberi pinjaman yang begitu besar.

“Kelulusan pinjaman dilakukan dengan sangat pantas, dan ia diluluskan kabinet yang dipengerusikan oleh Najib pada ketika itu,” katanya di hadapan panel lima hakim yang diketuai oleh Ketua Hakim Negara Tun Tengku Maimun Tuan Mat.

Lain-lain hakim dalam panel itu terdiri daripada Hakim Besar Sabah dan Sarawak Tan Sri Abang Iskandar Abang Hashim dan Hakim Mahkamah Persekutuan Datuk Nallini Pathmanathan, Datuk Mary Lim Thiam Suan serta Datuk Mohamad Zabidin Mohd Diah.

Peguam itu seterusnya berkata sejumlah RM50 juta dipindahkan keluar daripada SRC kepa anak syarikatnya Gandingan Mentari Sdn Bhd (GMSB) dan lhsan Perdana Sdn Bhd (IPSB) dalam dua transaksi berasingan, yakni RM40 juta pada Disember 2014 dan seterusnya RM10 juta pada Februari 2015.

Beliau berkata daripada jumlah itu, RM42 juta dipindahkan ke akaun Najib dalam tiga transaksi yakni RM27 juta, RM5 juta dan RM10 juta.

Prosiding rayuan itu bersambung esok. – BERNAMA


Aiman Tino tak selesa peminat menggedik

PUTRAJAYA: Penyanyi Aiman Tino mengakui masih terdapat peminat yang cuba bermesra dengannya meskipun dia kini berstatus suami orang.

Menurut Aiman, 25, yang biasa melayan peminat dengan mesra sebelum berkahwin, sikap segelintir peminat terhadapnya masih tidak berubah.

“Masih ada peminat yang cuba mendekati atau menggedik, contoh macam cuba pegang tangan walaupun isteri saya ada di sebelah.

“Adakalanya saya sendiri sampai rasa tidak selesa. Jika ada peminat yang cuba terlalu rapat, isteri saya akan menegurlah tetapi sebagai penyanyi saya akan cuba melayan peminat sebaik mungkin,” ujar Aiman.

Sungguhpun isterinya bersikap profesional di depan khalayak, namun sebagai suami Aiman sedar dia perlu meletakkan batas antaranya dengan peminat.

“Sebelum ini mungkin saya suka bersikap mesra dengan peminat, sekarang saya meletakkan batas dan lebih berjaga-jaga.

“Orang pun hormat sebab sebelah saya ada isteri. Sendirilah ingat sudah jadi suami dan ada isteri tidak boleh seperti dulu lagi,” kongsi Aiman yang ditemui pada pelancaran restoran Ngam Ngam Neighbourhood di IOI City Mall 2 Putrajaya sebentar tadi.

Dalam pada itu, Aiman yang sudah enam bulan mendirikan rumah tangga dengan Syarah Haifa, mengakui kehidupan berumah tangga cukup mencabar.

“Kami masih difasa mengenali dan perlu banyak bertolak ansur serta mengalah dengan isteri. Pernah juga saya di luar (ruang tamu) dan isteri di dalam bilik sebab dia tengah marah.

“Saya tunggu dia sejuk dahulu barulah pujuk. Sebelum ini pernah nampak ibubapa sahaja begitu, sekarang saya rasa sendiri,” kata Aiman ketawa.

Ditebak soal cahaya mata, Aiman dan isteri menyerahkan kepada takdir dan tidak tergesa-gesa untuk mengembangkan keluarga mereka.

“Saya serahkan pada takdir, jika dapat cepat kami terima. Kami merancang untuk ada tiga atau empat anak sahaja.

“Walaupun keluarga saya besar dengan 11 adik-beradik, tetapi saya tidak mahu anak yang begitu ramai. Sekarang bukan mudah untuk besarkan anak dengan ekonomi yang cukup mencabar,” luah Aiman lagi. — Kosmo

Authors

Media Variasi

View all posts

Diyana Rahip

View all posts

View all posts

View all posts


Terima rasuah RM2,000, kena denda pula RM8,000

KUALA LUMPUR: Tindakan seorang pembantu pendaftaran kanan di Jabatan Pendaftaran Negara (JPN) menerima suapan RM2,000 bagi mempercepatkan proses kad pengenalan, membawa padah apabila dia didenda RM8,000 oleh Mahkamah Sesyen di sini, hari ini.

Hakim Azura Alwi menjatuhkan hukuman denda itu terhadap Wan Zulfadli Wan Zain, 42, selepas tertuduh mengaku bersalah terhadap pertuduhan pilihan yang disabitkan ke atasnya.

Mahkamah juga memerintahkan tertuduh menjalani hukuman penjara enam bulan jika gagal membayar jumlah denda itu.

Tertuduh membayar denda berkenaan.

Semasa prosiding, Azura menasihatkan tertuduh agar insaf dan tidak mengulangi kesalahan sama pada masa akan datang.

“Kamu patut bersyukur kerana kamu ada pilihan untuk diberi pertuduhan yang lebih ringan daripada pertuduhan di bawah Akta Suruhanjaya Pencegahan Rasuah Malaysia (SPRM). Saya harap kamu menggunakan peluang tersebut dengan sebaiknya, perbaiki diri kamu dan mulakan kehidupan baharu,” katanya.

Mengikut pertuduhan, bapa dua anak itu didakwa sebagai pembantu pendaftaran kanan Gred KP22 yang bertugas di JPN, sebuah UTC menerima suapan RM2,000 daripada seorang lelaki melalui seorang lelaki sebagai upah membantu mempercepatkan proses kad pengenalan seorang remaja lelaki berusia 17 tahun sedangkan kelahirannya di sebuah klinik bersalin adalah diragui.

Kesalahan itu dilakukan di gerai makan bersebelahan sebuah hotel di Jalan Tun Tang Cheng Lock di sini, pada 6 Oktober 2020, mengikut Seksyen 165 Kanun Keseksaan yang memperuntukkan hukuman penjara boleh sampai dua tahun atau denda atau kedua-duanya.

Terdahulu, semasa Wan Zulfadli yang tidak diwakili peguam merayu supaya hanya dikenakan hukuman denda rendah memandangkan dia penanggung tunggal keluarga perlu menyara isterinya yang cacat penglihatan serta dua anak.

Bagaimanapun, Timbalan Pendakwa Raya Nor Diana Nor Azwa memohon hukuman setimpal bukan sahaja memberi pengajaran kepada tertuduh, malah sebagai amaran dan peringatan kepada masyarakat agar tidak melakukan kesalahan sama.

“Kedudukan dan jawatan tertuduh sebagai seorang penjawat awam yang merupakan pembantu pendaftaran kanan Gred KP22 di JPN tidak sepatutnya menyebabkan tertuduh mengambil kepentingan peribadi melebihi kepentingan awam. Pihak pendakwaan mohon denda yang dikenakan terhadap tertuduh antara RM8,000 hingga RM15,000,” katanya.

Mengikut fakta kes, pada 11 Mac 2019, Bahagian Perisikan SPRM membuka satu aduan berkaitan Ops Japan iaitu aduan berkaitan sindiket permintaan dan penawaran wang rasuah melibatkan pegawai di JPN Wilayah Persekutuan Kuala Lumpur (WPKL) dan “runner” (orang tengah) bagi menyelesaikan urusan berkaitan pengeluaran dokumen-dokumen pengenalan diri oleh jabatan tersebut.

Ia berikutan seorang lelaki telah berjumpa pegawai SPRM dan pegawai JPN berkenaan serta seorang “runner’ kepada lelaki itu di sebuah kopitiam dan memaklumkan bahawa remaja lelaki berumur 17 tahun itu anak angkat nya merasa takut untuk membuat permohonan kad pengenalan anaknya itu kerana pengesahan kelahiran di sebuah klinik bersalin.

Ini kerana klinik berkenaan antara klinik yang diragui ketulenan dokumen pengesahan kelahiran oleh pihak JPN kerana kebanyakan kes adalah pengesahan dokumen palsu.

Kemudian pada 1 Oktober 2020, pegawai SPRM itu menghubungi tertuduh melalui mesej aplikasi WhatsApp berkaitan proses mendapatkan kad pengenalan remaja terbabit setelah senarai hitam dibuka, ia bertujuan bagi mengelak pegawai JPN mengesyaki ketika proses permohonan kad pengenalan di kaunter JPN.

Tertuduh memaklumkan kepada pegawai SPRM itu bahawa jumlah bayaran yang dikenakan adalah sebanyak RM 2,000 dan setelah mengambil kad pengenalan di kaunter JPN, UTC.

Lelaki itu telah memberi wang tersebut kepada pegawai SPRM berkenaan untuk diserahkan kepada tertuduh sebagai balasan mempercepatkan proses memperolehi kad pengenalan tersebut. – Kosmo

Authors

Media Variasi

View all posts

Diyana Rahip

View all posts

View all posts

View all posts


Kastam Kedah rampas 35.5kg ganja dalam trak pikap di bengkel kereta

ALOR SETAR: Jabatan Kastam Diraja Malaysia (JKDM) Kedah merampas  35 ketulan ganja mampat seberat 35.5 kilogram bernilai RM142,000 disorok dalam trak pikap di sebuah bengkel membaiki kenderaan di Pekan Changlun, dekat Kubang Pasu, Ahad lalu.

Pengarah JKDM Kedah, Nor Izah Abd Latiff, dalam kenyataan hari ini berkata, serbuan pada kira-kira jam 3.30 petang dijalankan  oleh sepasukan anggota Kastam Cawangan Penguatkuasaan Alor Setar di bengkel tersebut selepas hasil pemantauan rapi selama dua minggu.

Menurutnya, dadah tersebut dalam empat kotak putih disorok dalam trak pikap bernombor pendaftaran negara jiran di bengkel tersebut bagi mengaburi mata pihak berkuasa.

Beliau berkata, seorang lelaki tempatan berusia lingkungan 50-an turut ditahan reman sehingga Jumaat ini bagi membantu siasatan  mengikut Seksyen 39B (23) Akta Dadah Berbahaya 1952 serta menyita kenderaan tersebut. – BERNAMA


PRU15: Pemuda Amanah tuntut kerusi ‘gred A’

SEREMBAN: Pemuda Parti Amanah Negara (Amanah) mahu pucuk pimpinan parti mengutamakan kerusi ‘gred A’ atau kerusi ‘boleh menang’ diberikan kepada sayap itu pada Pilihan Raya Umum ke-15 (PRU15).

Ketua Pemuda Amanah Nasional Mohd Hasbie Muda berkata sayap itu menuntut agar kerusi yang diagih perlulah setanding dengan kerusi yang diberikan kepada rakan politik lain iaitu bersifat boleh menang (winnable).

“Ada rakan sebut kekecewaan, parti lebih mudah melepaskan kerusi gred A kepada rakan, kepada sayap pemuda sendiri kerusi ‘national service’ sahaja diberikan. Jadi Pemuda nak kerusi yang sama.

“Ada kepimpinan Pemuda kena ‘tebas lalang’ dulu (kalau nak bertanding), kawan-kawan (rakan politik) terus masuk je, tak payah tebas lalang, ini kita rasa pelik sikit,” katanya ketika menyampaikan pidato pada Konvensyen Pemuda Amanah Nasional sempena Konvensyen Amanah 2022 di sini hari ini.

Dalam pada itu, Mohd Hasbie berkata Pemuda Amanah juga mengalu-alukan sebarang kerjasama dengan Parti Ikatan Demokratik Malaysia (MUDA), namun menyerahkan kepada Majlis Presiden Pakatan Harapan (PH) untuk membuat keputusan.

Beliau berkata sayap itu menerima apa sahaja keputusan sama ada penyertaan MUDA ke dalam PH sebagai sebahagian parti komponen atau kerjasama strategik.

Mohd Hasbie juga mahu seluruh sayap dalam PH terus menggembleng usaha menarik undi golongan muda pada PRU15 nanti dan usaha itu tidak seharusnya dipertanggungjawabkan ke atas sayap Pemuda sahaja.

Sementara itu, Naib Presiden Amanah Datuk Mahfuz Omar sewaktu ditemui pemberita selepas merasmikan konvensyen itu berkata pucuk pimpinan parti akan menambah kerusi untuk golongan muda parti itu pada PRU15 nanti.

“Kita juga akan pastikan kerusi yang ‘winnable’ diberikan kepada mereka,” katanya. – BERNAMA


Lima pekerja ladang warga India edar dadah dihukum gantung

SEREMBAN: Lima pekerja ladang warga India dijatuhi hukuman gantung oleh Mahkamah Tinggi di sini, hari ini, selepas didapati bersalah mengedar dadah jenis methamphetamine dan ketamin di Port Dickson, dekat sini, lima tahun lalu.

Hakim Datuk Azizul Azmi Adnan menjatuhkan hukuman itu terhadap Radhakrishan Syam, Fazil Farook, Sainabdeen Siyad, Abdul Kalam Sajeev, Salim Sabeer yang berusia antara 30 tahun hingga 44 tahun, selepas pembelaan gagal menimbulkan keraguan munasabah terhadap kes pihak pendakwaan.

Mengikut pertuduhan pertama dan ketiga, mereka didakwa secara bersama mengedar 1.51 kilogram (kg) dadah jenis methamphetamine  dan 2.78kg ketamine di sebuah rumah di Kawasan Takau Mukim Linggi, Port Dickson, pada kira-kira  jam 6.30 petang, 3 Ogos 2018.

Pendakwaan dibuat mengikut Seksyen 39B(1)(C) Akta Dadah Berbahaya 1952 yang memperuntukkan hukuman mati mandatori jika sabit kesalahan.

Atas pertuduhan kedua, mereka masing-masing turut dikenakan hukuman penjara empat tahun selepas didapati bersalah memiliki bahan racun Pseudoephedrine seberat 996.2 gram pada tarikh, masa dan tempat sama, mengikut Seksyen 9(1) Akta Racun 1952.

Seramai 18 saksi pendakwaan memberi keterangan sepanjang perbicaraan kes yang bermula pada 13 Oktober 2020.

Pendakwaan dikendalikan Timbalan Pendakwa Raya, Ala’uddin Baharom dan Husni Fairos Ramly.

Sementara itu, peguam Datuk Hariharan Tara Singh, mewakli kesemua tertuduh, berkata beliau akan memfailkan rayuan hari ini terhadap keputusan Mahkamah Tinggi itu. – BERNAMA


Doktor maut bertembung kereta di Labuan

LABUAN: Seorang doktor maut selepas motosikal yang ditunggangnya bertembung dengan sebuah kereta di sini pada Rabu.

Harvin Longanathan, 30, berasal dari bandar Chemor, Perak meninggal dunia di lokasi kejadian berhampiran Simpang Rangas sekitar jam 7.50 pagi.

Ketua Polis Labuan, Superintendan Mohd Hamizi Halim berkata, mangsa yang melalui Jalan Bebuloh gagal mengawal motosikalnya seterusnya mengenai selekoh jalan.

“Akibatnya, motosikalnya terbabas ke laluan bertentangan dan melanggar kereta yang dipandu seorang wanita berusia 38 tahun,” katanya dalam satu kenyataan.

Mayat mangsa telah dihantar di Hospital Nukleus Labuan untuk proses bedah siasat.

Mohd Hamizi berkata, kejadian itu disiasat mengikut Seksyen 41(1) Akta Pengangkutan Jalan 1987 kerana memandu secara melulu.

Author

Fazleen Safina Abd Jamil

View all posts

View all posts


Bantahan Abdul Hadi terhadap petisyen dikemuka calon BN ditolak

KUALA TERENGGANU: Mahkamah Pilihan Raya Terengganu di sini hari ini menolak bantahan awal Ahli Parlimen Marang, Tan Sri Abdul Hadi Awang bagi menolak petisyen pilihan raya difailkan calon Barisan Nasional (BN) Jasmira Othman untuk membatalkan kemenangannya pada Pilihan Raya Umum ke-15 (PRU15).

Pada prosiding secara dalam talian hari ini, Hakim Datuk Hassan Abdul Ghani mendengar hujahan daripada Wan Rohimi Wan Daud yang mewakili Abdul Hadi dan peguam Datuk Mohd Hafarizam Harun yang mewakili Jasmira sebagai pempetisyen.

Selain itu, Abdul Hadi turut diwakili peguam Saifuddin Othman, manakala Jasmira diwakili Mohamed Baharudeen Mohamed Ariff, Norhazira Abu Haiyan dan Muhammad Amin Othman.

Hakim Hassan turut memerintahkan Abdul Hadi membayar kos RM20,000 kepada Jasmira dan menetapkan perbicaraan petisyen tersebut pada 6 Mac ini.

Pada 3 Januari lepas, UMNO Terengganu memfailkan petisyen untuk membatalkan keputusan PRU15 bagi Parlimen Marang di Mahkamah Tinggi Kuala Terengganu mengikut Akta Kesalahan Pilihan Raya 1954.

Pengerusi UMNO Terengganu Datuk Seri Ahmad Said dilapor berkata petisyen itu difailkan antara lain atas dakwaan PAS menyogok pengundi dengan mengagihkan wang bantuan diberikan kerajaan negeri pada 15 hingga 17 Nov lepas iaitu beberapa hari sebelum PRU15, melalui program i-Pencen, i-Belia dan i-Siswa.

Pada PRU15 lepas, Abdul Hadi memenangi kerusi Parlimen Marang dengan majoriti 41,729 undi menewaskan Jasmira, calon Pakatan Harapan (PH) Azhar Ab Shukur dan calon Pejuang Dr Zarawi Sulong.  – BERNAMA


Media banyak berbohong, kata Ronaldo

Oleh: WAHYUDIN AL-BALINGI

CRISTIANO Ronaldo mula bersuara mengenai khabar angin berkaitan perpindahannya pada musim panas ini. Penyerang Manchester United itu menuding media banyak berbohong selama ini.

Spekulasi perpindahan rancak berlegar-legar sejak sebulan lalu dan awal pagi tadi Ronaldo menulis komen di Instagram.

“Mereka akan tahu ketika mereka wawancara saya dalam beberapa minggu akan datang.

“Media berbohong. Saya ada buku catatan dan dalam beberapa bulan terakhir, dari 100 berita mengenai saya, hanya ada lima yang benar. Bayangkanlah macamana. Itulah tipnya,” tulis pemilik 5 Ballon d’Or itu.

Sepanjang musim panas ini, Ronaldo dikhabarkan ingin meninggalkan Old Trafford. CR7 juga didakwa mahu bermain di Liga Juara-Juara, tetapi The Red Devils hanya akan beraksi di Liga Europa gara-gara menamatkan kempen di kedudukan keenam Liga Perdana Ingegris (EPL) musim lalu.

Ejen Jorge Mendes dilaporkan sedang mencarikan Ronaldo kelab baru. Banyak gergasi Eropa ditawarkan untuk merekrut penyerang asal Portugal tersebut.

Beberapa kelab yang sempat dikaitkan dengan Ronaldo adalah Bayern Munich, Chelsea, Paris Saint-Germain, Barcelona, Atletico Madrid, Juventus, Real Madrid, dan terakhir AC Milan serta Inter Milan.

Bagaimanapun, semuanya dikhabarkan telah menolak merekrut Ronaldo.

Namun begitu, kudrat Ronaldo masih diguna pakai United dan pengurusnya, Erik ten Hag masih menurunkannya dalam dua aksi awal EPL yang menyaksikan mereka tewas kepada Brighton & Hove Albion serta Brentford.

Ronaldo juga belum meledak sebarang gol dan mencipta umpanan setakat ini.

Author

Media Variasi

View all posts

View all posts


Shahidan Kassim antara pemimpin UMNO gugur daripada senarai calon PRU15

CYBERJAYA: Ahli Parlimen Arau, Datuk Seri Shahidan Kassim memberi bayangan bahawa beliau digugurkan daripada senarai calon Barisan Nasional (BN) untuk Pilihan Raya Umum ke-15 (PRU15).

Menerusi hantaran di Facebooknya pada malam tadi, beliau yang telah memegang kerusi Parlimen Arau sejak bertahun lamanya, memaklumkan bilik gerakan BN Parlimen Arau telah ditutup.

“Malam ini malam kesedihan yang teramat sangat. Semua bilik gerakan BN Parlimen Arau telah ditutup dan bendera telah diturunkan. Kali pertama dalam sejarah,” kata Shahidan.

Selain Shahidan, terdapat senarai nama barisan pemimpin UMNO yang digugurkan daripada dicalonkan telah tular di media sosial, mereka ialah:

– Tan Sri Noh Omar (Tanjong Karang)
– Datuk Seri Tajuddin Abdul Rahman (Pasir Salak)
– Datuk Seri Dr Adham Baba (Tenggara)
– Datuk Halimah Mohamed Sadique (Kota Tinggi)
– Tan Sri Annuar Musa (Ketereh)
– Datuk Zahidi Zainul Abidin (Padang Besar)
– Datuk Seri Mohd Salim Mohd Sharif (Jempol)
– Datuk Seri Ismail Abdul Muttalib (Maran)
– Datuk Mastura Mohd Yazid (Kuala Kangsar)

Namun apa yang pasti, barisan calon BN yang akan dipertandingkan dalam PRU15 akan diumumkan pada malam ini, jam 8.30 malam di Pusat Konvensyen Kebangsaan (WTC) Kuala Lumpur.

Author

Faridah Amiratul

View all posts

View all posts


SPRM siasat dakwaan menteri mengenai budaya rasuah di KLIA

KUALA LUMPUR: Suruhanjaya Pencegahan Rasuah Malaysia (SPRM) akan menjalankan siasatan berhubung dakwaan budaya rasuah membabitkan pihak berkuasa di Lapangan Terbang Antarabangsa Kuala Lumpur (KLIA).

Ketua Pesuruhjaya SPRM, Tan Sri Azam Baki memberi jaminan dakwaan oleh Menteri Pelancongan, Seni dan Budaya, Datuk Seri Tiong King Sing, itu akan disiasat dengan sewajarnya.

“SPRM akan mendapatkan maklumat daripada semua pihak dan menyiasat perkara itu sewajarnya.

“Oleh itu, kami menggesa orang ramai agar tidak mensensasikan atau membuat spekulasi mengenai perkara ini,” katanya dalam satu kenyataan di sini, pada Sabtu.

Pada Jumaat, King Sing mengakui beliau merupakan individu yang dilaporkan terbabit dalam kekecohan di ruang ketibaan antarabangsa KLIA.

Bagaimanapun, King Sing menafikan tuduhan bahawa kekecohan itu timbul kerana beliau menuntut Jabatan Imigresen membebaskan pelawat dari China.

“Saya bersyukur, kerana kehadiran saya di KLIA telah membongkar satu peristiwa yang memalukan negara apabila wujudnya budaya rasuah yang dilakukan oleh segelintir pegawai dan penyalahgunaan kuasa yang kronik di pintu masuk negara,” dakwanya dalam satu kenyataan.

Selain itu, King Sing turut menggesa SPRM melakukan operasi besar-besaran di KLIA bagi meneliti realiti sebenar di pintu masuk utama negara.

“Saya turut diberitahu bahawa ada pegawai imigresen yang meminta wang diberikan sekiranya pelancong asing yang ditahan mahu dilepaskan.

“Ada yang minta sehingga RM3,000 untuk dikeluarkan dari tahanan termasuk tiket penerbangan pulang ke negara asal.

“Tambahan RM3,000 pula diminta jika mahu pulang ke negara asal dengan kadar segera menerusi ‘laluan khas’, manakala RM12,000 untuk kos memproses visa.

“Semua maklumat ini akan diserahkan kepada SPRM supaya siasatan dapat dijalankan seterusnya dapat memulihkan imej Malaysia terutamanya di pintu masuk negara,” dakwanya. – Astro Awani

Author

Media Variasi

View all posts

View all posts


Calon BN Puchong tekad selesai isu penempatan peniaga pasar jika menang

SERI KEMBANGAN: Calon Barisan Nasional (BN) Parlimen Puchong, Datuk Seri Syed Ibrahim Kader tekad menyelesaikan isu penempatan tapak perniagaan di kawasan Seri Kembangan sekiranya dipilih sebagai Ahli Parlimen Puchong pada Pilihan Raya Umum ke-15 ini.

Jelas Syed Ibrahim, beliau mendapat pelbagai rungutan dari peniaga di sebuah pasar pagi di sekitar Seri Kembangan telah diminta untuk berpindah ke sebuah tapak pasar yang baru namun ruang penempatan di lokasi itu amat terhad menampung jumlah peniaga.

“Peniaga yang sudah lama berniaga di sini diminta untuk berpindah ke tapak pasar perniagaan yang lain, tetapi saya mendapati kawasan baru itu sangat kecil dan tidak sesuai. Tidak dapat menampung jumlah peniaga yang sudah berniaga sekian lama di Pasar Pagi Seri Kembangan ini.

“Peniaga mahu kekal berniaga di sini, jadi sekiranya saya menang, saya akan pastikan mereka terus berniaga di sini malah akan menaik taraf kemudahan yang peniaga di sini perlukan,” katanya kepada pemberita selepas menyantuni peniaga di Pasar Pagi Seri Kembangan dalam siri kempennya pada hari ini.

Kata Syed Ibrahim, perkara pertama yang akan beliau laksanakan sekiranya dipilih pengundi Puchong pada Sabtu ini adalah membuka pusat Perkhidmatan Rakyat untuk memudahkan peniaga menyampaikan aduan bagi tindakan lanjut menyelesaikan isu ini seperti yang telah dikemukakan dalam manifesto.

“Sekiranya saya diberi peluang, saya akan menyelesaikan isu yang membabitkan peniaga ini. Seperti yang saya janjikan dalam manifesto saya, jika menang saya akan membuka sebuah Pusat Perkhidmatan, peniaga ini boleh salurkan aduan yang membabitkan kawasan berniaga mereka.

“Ini kerana kawasan yang terbesar di daerah Seri Kembangan adalah Kampung Baru Seri Kembangan yang padat dengan populasi penduduk. Jadi perlunya sebuah pusat perkhidmatan di sini untuk kita mendengar rintihan peniaga,” jelasnya.

Sementara itu, seorang peniaga yang hanya mahu dikenali sebagai Ten, memberitahu MEDIA VARIASI, dia telah berusaha untuk mengadakan perbicangan dengan wakil rakyat kawasan itu sebelum ini namun tidak mendapat sebarang maklum balas bagi menyelasaikan isu ini.

“Saya telah mengusahakan perniagaan menjual makanan mi di pasar pagi ini selama 30 tahun, dan saya kalau boleh tidak mahu berpindah. Saya sudah cuba menghubungi wakil rakyat sebelum ini namun tidak dilayan. Satu mesyuarat pun tidak mahu dilakukan bersama kami peniaga di sini,” jelasnya.

Author

Mohamad Fitri Hazim Hazam

View all posts

View all posts


Bekas pembantu makmal bunuh ketua kerani kekal ke tali gantung

PUTRAJAYA: Mahkamah Rayuan hari ini mengekalkan hukuman gantung sampai mati ke atas bekas pembantu makmal Kolej Vokasional Sultan Abdul Samad di Telok Datok, Banting atas pertuduhan membunuh ketua kerani kolej tersebut dengan menikam menggunakan pisau dan mencekik mangsa kerana dendam terhadap wanita itu pada 2018.

Panel tiga hakim diketuai Hakim Datuk Seri Kamaludin Md Said sebulat suara memutuskan demikian selepas mendapati rayuan Abdul ‘Azhim Mohamad, 33, untuk mengetepikan sabitan dan hukuman tidak mempunyai merit.

“Setelah mendengar dan meneliti keseluruhan hujahan perayu (Abdul ‘Azhim) serta responden (pendakwaan), kami bersetuju bahawa rayuan tersebut tiada merit . Oleh itu, rayuan perayu ditolak dan keputusan Mahkamah Tinggi dikekalkan,” kata Hakim Kamaludin yang bersidang bersama Datuk Supang Lian dan Datuk Ahmad Nasfy Yasin.

Pada 22 November 2019, Mahkamah Tinggi Shah Alam menjatuhkan hukuman gantung sampai mati ke atas penjawat awam itu selepas didapati bersalah membunuh Zaimah Mahmod berumur 57 tahun (ketika itu) di kolej berkenaan pada 1.30 tengah hari, 11 Julai 2018.

Pertuduhan mengikut Seksyen 302 Kanun Keseksaan yang membawa hukuman mati.

Berdasarkan fakta kes, semasa kejadian, seorang rakan sekerja perayu masuk ke dalam bilik stor di kolej tersebut dan ternampak perayu sedang duduk di atas kotak sambil menggenggam tangan serta membuat pengakuan dia telah membunuh wanita berkenaan.

Perayu meminta telefon bimbit daripada rakannya itu kerana mahu menelefon ibu bapanya, polis serta ambulans untuk membuat pengakuan tersebut.

Apabila ditanya seorang cikgu di kolej berkenaan mengapa perayu bertindak sedemikian, dia menyatakan bahawa tindakannya itu kerana dendam terhadap mangsa berkaitan hal peribadi.

Sebelum kejadian itu, perayu yang dilantik sebagai Pembantu Makmal Gred N19 di kolej berkenaan telah ditempatkan di pejabat pentadbiran dan bahagian perpustakaan untuk melakukan kerja kerani dan berhasrat untuk menukar sekolah.

Pendakwaan dikendalikan Timbalan Pendakwa Raya Ng Siew Wee manakala peguam Muhammad Amirrul Jamaluddin mewakili Abdul ‘Azhim. – BERNAMA


Polis tahan penceramah bebas disyaki rogol remaja

SHAH ALAM: Polis menahan seorang penceramah bebas di Kuala Selangor petang semalam kerana disyaki terlibat kes rogol seorang remaja perempuan.

Timbalan Ketua Polis Selangor, Datuk S.Sasikala Devi berkata pada 16 Julai lepas polis menerima laporan yang dibuat seorang remaja berusia 14 tahun itu yang mendakwa telah dirogol.

Beliau berkata siasatan awal polis mendapati pengadu berkenalan dengan suspek yang berumur dalam lingkungan 30-an itu sejak Mei tahun lepas.

“Bermula dari perkenalan itu pengadu dan suspek telah beberapa kali melakukan hubungan intim di beberapa lokasi berbeza,” katanya dalam kenyataan hari ini.

Menurutnya bertindak hasil maklumat, polis dari Jabatan Siasatan Jenayah Ibu Pejabat Polis Daerah Kuala Selangor telah menahan suspek kira-kira pukul 4.50 petang semalam di Ibu Pejabat Polis Daerah Kuala Selangor.

Sasikala Devi berkata suspek kini direman lima hari bermula hari ini. – BERNAMA


Aliff Syukri guna Mira lariskan tudung dikecam netizen, dianggap ‘bad marketing’

CYBERJAYA: Ahli perniagaan kontroversi, Datuk Seri Aliff Syukri sekali lagi dikecam teruk oleh netizen ekoran tindakannya menggunakan seorang pempengaruh sensasi, Mira, untuk mempromosikan jualan tudung keluarannya.

Baru-baru ini, nama Mira atau Amirah Aqilah Firdaus tidak lekang dari mulut warga net selepas tular kontroversi mengenai dirinya yang dikatakan penyondol dalam rumah tangga pengusaha terkenal di TikTok iaitu View Chin.

Aliff berkongsi sekeping gambar bersama Amirah menerusi Instagram miliknya dengan kapsyen ‘siapa tengok TikTok dengan gadis manis Mira tadi best tak’.

Bagi netizen, tindakan Aliff menggunakan wanita itu adalah untuk mendapat kecaman seterusnya menaikkan ‘engagement’ media sosialnya.

“Cari rezeki kena berkat. Tak malu ke datuk nak gunakan dia ini sebab nak ‘bad marketing’. Cari la model tak ada kontroversi, jangan nak normalisasi maksiat,” komen netizen.

Malah, ada juga yang menyedari Aliff sememangnya gemar mengambil kesempatan dari setiap isu yang viral demi kepentingan peribadi.

“Dah elok bini jadi model tudung itu nampak high class. Tapi bagi yang low class pakai auto tak ada value Datuk oi,” luah netizen.

“Sorry sebab perempuan ini dengan tudung-tudung Datuk tak minat. Jangan sebab budak itu viral, Datuk ambil kesempatan nak lariskan tudung itu. Baik Datuk suruh Shu, kami sokong, kalau perempuan ini sorry lah,” kongsi netizen.

Terdahulu, krisis rumah tangga pasangan View Chin dan Shermine bergolak selepas bekas isterinya itu mendedahkan kecurangan bekas suaminya bersama pekerjanya sendiri iaitu Mira di media sosial baru-baru ini.

Oleh: AIN JAPRI (Pelatih USM)

Author

Media Variasi

View all posts

View all posts


RTM jadi penyiar rasmi Piala Dunia 2022 Qatar

KUALA LUMPUR: Keluarga Malaysia berpeluang menyaksikan kejohanan  bola sepak Piala Dunia 2022 Qatar secara percuma apabila Radio Televisyen Malaysia (RTM) di bawah Kementerian Komunikasi dan Multimedia (K-KOMM) menjadi penyiar rasmi bagi acara sukan terbesar dunia itu.

Menteri Komunikasi dan Multimedia, Tan Sri Annuar Musa berkata, sebanyak 41 perlawanan akan disiarkan oleh RTM iaitu 27 perlawanan secara langsung termasuk perlawanan akhir dan 14 siaran tertunda melibatkan 130 jam siaran secara keseluruhan.

“RTM akan menyiarkan perlawanan melibatkan negara ranking tinggi yang mempunyai ramai peminat di Malaysia,” katanya kepada pemberita selepas melancarkan program Menjelang Sepak Mula Piala Dunia 2022 Qatar sempena pelantikan RTM sebagai penyiar rasmi acara sukan itu, di sini, hari ini.

Piala Dunia 2022 akan berlangsung dari 20 Nov hingga 18 Dis ini.

Menurut Annuar, Piala Dunia 2022 Qatar akan disiarkan menerusi tiga saluran televisyen iaitu TV2, TV Okey, Sukan RTM dan penstriman langsung melalui RTM Klik.

Katanya, RTM menanggung kos sebanyak RM32.5 juta bagi membolehkan Keluarga Malaysia mengikuti sukan bertaraf dunia itu secara percuma kali ini.

“Oleh itu, saya harap syarikat swasta dan syarikat berkaitan kerajaan (GLC) dapat turut berkongsi menanggung kos pembiayaan siaran bersama RTM,” katanya.

Annuar berkata sejak  2002 iaitu selama 20 tahun RTM tidak putus membida hak penyiaran sama ada siaran langsung atau siaran tertunda bagi membolehkan rakyat Malaysia menikmati kejohanan empat tahun sekali itu.

Beliau berkata bola sepak bukan hanya sekadar sukan tetapi industri yang besar dan mempunyai peminat rentas kaum serta negara.

Piala Dunia mempunyai tontonan seluruh dunia yang cukup besar dalam menjana pendapatan tinggi bagi penajaan dan industri penyiaran, katanya.

Menurut kenyataan yang diedarkan K-KOMM, persetujuan pembelian hak siaran ditawarkan syarikat Sport Media & Distributors Sdn Bhd dengan siaran pertama pada 20 Nov menyaksikan perlawanan antara Qatar dan Ecuador.

Pada program hari ini, RTM turut memperkenalkan enam pengacara sukan yang akan bertugas semasa siaran langsung tersebut iaitu Syafiq Asyraf, Rasdi Jumaat, Zackhi Suri, Jeed Zulkefli, Aizuddin Shah dan Mohd Nazri Shukri.

Menurut kenyataan itu, selain pengacara sukan, RTM akan turut menampilkan 12 pengacara jemputan terdiri daripada bekas pemain dan jurulatih kebangsaan yang akan memberi ulasan serta kupasan terhadap permainan perlawanan.

Piala Dunia 2022 Qatar dengan slogan ‘Now Is All’ akan berlangsung di lapan stadium rasmi di Qatar melibatkan 32 negara.

Pada edisi Piala Dunia 2018, RTM mendapat hak penyiaran bagi 41 daripada 64 perlawan antarabangsa itu dengan 27 daripadanya ditayang secara langsung, membabitkan kos keseluruhan sekitar RM30 juta. – BERNAMA


Presiden jamin UMNO bersih secara total – Puad Zarkashi

KUALA LUMPUR: Presiden UMNO memberi jaminan parti dibersihkan secara total daripada unsur mudarat dan pelaku bersifat ‘baling batu sembunyi tangan’ yang merugikan parti.

Perkara itu didedahkan oleh Ahli Majlis Tertinggi (MKT) UMNO, Datuk Mohd Puad Zarkashi.

“Dalam taklimat hari ini, Presiden UMNO, Datuk Seri Dr Ahmad Zahid Hamidi, memberi jaminan akan melakukan pembersihan secara keseluruhan supaya UMNO bersih daripada anasir bersikap baling batu sembunyi tangan.

“Mereka mendatangkan mudarat kepada UMNO. Hala tuju baharu UMNO akan dibentangkan dalam ucapan dasar Presiden UMNO Jumaat ini. Justeru pembersihan total UMNO amat disokong,” katanya dalam satu kenyataan.

Mengulas mengenai kepimpinan UMNO di Sabah, Puad berkata, tindakan tatatertib mesti diambil terhadap Ahli Dewan Undangan Negeri (ADUN) UMNO di Sabah kerana tidak mengikut barisan parti.

Katanya, UMNO masih berdepan dengan ADUN tidak berdisiplin yang sukar mengikuti keputusan parti.

“Mereka mesti dipertanggungjawabkan. UMNO tidak boleh dijual beli. Kena tegas,” katanya.

Perhimpunan Agung Umno (PAU) diadakan di Pusat Dagangan Dunia pada 11 hingga 15 Januari 2023.

Parti berasaskan Melayu itu akan mengadakan pemilihan dalaman sebelum 18 Mei, enam bulan selepas berlangsungnya Pilihan Raya Umum Ke-15 (PRU15).

Ini PAU pertama UMNO sejak Zahid bersetuju bekerjasama dengan mantan musuh politiknya Pakatan Harapan (PH) untuk membentuk kerajaan baharu selepas PRU15.

Keputusan itu mendapat pelbagai reaksi dalam UMNO, malah ada sebilangan dengan secara terbuka membantah keputusan yang dibuat oleh presiden mereka.

Jadi tidak hairanlah jika wujud sekelompok pemimpin tertentu yang dijangka cuba mencabar Ahmad Zahid bagi jawatan presiden.

Author

Tun Puteh Wanti

View all posts

View all posts


Bekas pengerusi NGO bergelar Datuk antara ditahan SPRM disyaki kemuka tuntuan palsu

JOHOR BAHRU: Suruhanjaya Pencegahan Rasuah Malaysia (SPRM) Johor menahan seorang bekas pengerusi dan seorang bekas bendahari sebuah pertubuhan bukan kerajaan (NGO) kerana disyaki mengemukakan tuntutan palsu kepada sebuah jabatan kerajaan berjumlah lebih RM11,000, dua tahun lepas.

Menurut sumber, bekas pengerusi NGO yang bergelar Datuk itu berumur 47 tahun, manakala bekas bendaharinya pula berumur 43 tahun.

“Kedua-dua lelaki itu ditahan di pejabat SPRM Johor di sini antara pukul 8.30 malam hingga 9.30 malam tadi selepas hadir memberi keterangan.

“Difahamkan, kira-kira penghujung Januari 2021, mereka mengemukakan tuntutan palsu kepada sebuah jabatan kerajaan yang berpusat di daerah Johor Bahru, bagi kerja-kerja pembekalan dalam melaksanakan program rawatan dan pemulihan, sedangkan pembekalan itu tidak dilaksanakan,” menurut sumber.

Sementara itu, Pengarah SPRM Johor, Datuk Azmi Alias ketika dihubungi, mengesahkan kedua-dua penahanan itu.

“Kedua-dua lelaki terbabit akan dibawa ke Mahkamah Majistret Johor Bahru di sini hari ini bagi mendapatkan permohonan reman,” katanya sambil menambah kes disiasat mengikut Seksyen 18 Akta SPRM 2009. – BERNAMA


Arif Aiman, Endrick terlepas perlawananan menentang Hong Kong

TEKA-TEKI ketiadaan pemain sayap lincah, Arif Aiman Hanapi dalam sesi latihan skuad Harimau Malaya malam tadi terjawab apabila pemain itu disahkan mengalami kecederaan.

Selain Arif Aiman, pemain naturalisasi yang membuat penampilan pertama menentang Turkmenistan, Endrick Dos Santos turut mengalami nasib yang sama.

Kecederaan yang dialami kedua-dua pemain itu menyebabkan, ketua jurulatih Harimau Malaya, Kim Pan Gon melepaskan mereka dari kem latihan sekaligus terlepas Perlawanan Antarabangsa Tier 1 menentang Hong Kong pada Selasa, 28 Mac 2023.

Pelepasan kedua-dua pemain ini menjadikan baki 25 orang pemain yang tinggal dalam kem latihan dan tiada penambahan pemain yang baharu.

Author

Muhammad Nor Fadzly Mahat

View all posts

View all posts


Musk sahkan pelancaran kapal angkasa Starship pada Isnin

MOSCOW: Pelancaran kapal angkasa Starship oleh syarikat SpaceX milik Elon Musk dijadualkan pada Isnin, 17 April, lapor Sputnik.

“Esok, pelancaran percubaan,” kata Musk di Twitter pada Ahad.

SpaceX dalam ciapan di Twitter pada Ahad berkata tetingkap pelancaran 150 minit untuk Starship akan dibuka pada 8 pagi AS (13:00 GMT) pada Isnin.

Musk memberitahu pengikut Twitter pada Ahad bahawa beliau bagaimanapun tidak mengharapkan kejayaan pelancaran SpaceX Starship dengan mengaitkannya dengan sejarah roket N1 Soviet, yang mempunyai reka bentuk roket yang sangat mengagumkan tetapi tidak pernah sampai ke orbit.

Pentadbiran Penerbangan Persekutuan Amerika Syarikat (FAA) pada Jumaat berkata, ia memberi kelulusan kepada SpaceX untuk menjalankan ujian penerbangan pertama roket Starship dan Super Heavy bersepadu sepenuhnya yang sedang dibangunkan untuk membawa manusia ke Marikh.

FAA berkata, lesen itu sah selama lima tahun.

FAA juga menyiarkan pelan operasi semasanya pada Jumaat dengan menyatakan Starship akan dilancarkan pada 17 April dari tapak pelancaran SpaceX di Boca Chica, Texas serta tarikh alternatif dari 18 hingga 21 April.

SpaceX membangunkan Starship kenderaan pelancar berat boleh guna semula sepenuhnya, yang dibangunkan untuk membawa anak kapal dan kargo ke orbit Bumi, Bulan, Marikh dan melewatinya. – BERNAMA-SPUTNIK


China akan bangunkan ciptaan dron boleh terbang selama-lamanya

NEGARA China akan membangunkan ciptaan dron yang boleh terbang selama-lamanya susulan ujian pelaksanaan dron itu berjaya dilakukan.

Pada Disember lalu, seorang penyelidik dari University Politeknikal Barat Laut, Xianyang, berjaya menerbangkan dron yang tidak dilengkapi pek bateri.

Perkara itu berikutan di bahagian bawah dron berkenaan, terdapat panel fotoelektrik yang mengubah cahaya laser ke tenaga elektrik.

Dron itu dapat berfungsi apabila di permukaan bumi, sistem laser menjejak dron di udara dan menembak laser sepanjang masa ke panel fotoelektrik tersebut.

Mengulas tentang ujian drone terbabit, Xianyang berjaya menerbangkan pada waktu siang dan malam dengan dron terbang pada ketinggian 10 meter.

Algoritma pada sistem laser akan memastikan ia sentiasa menjejak kedudukan dron dan laser ditembak ke panel fotoelektrik, lapor China Daily seperti dipetik portal teknologi, Amanz.

Laporan sama turut menyatakan bahawa secara teori, selagi laser tidak dihalang, dron boleh terbang selama-lamanya tanpa perlu dicas.

Perkara itu amat berguna untuk sistem dron pemantauan keselamatan di masa hadapan dan dron penghantar barang.

Author

Diyana Rahip

View all posts

View all posts


‘Tak mahu lagi buat perangai’ – Sharnaaz dilepas, bebas tuduhan pukul pengawal keselamatan

KUALA LUMPUR: Pelakon kontroversi, Sharnaaz Ahmad dilepas dan dibebaskan oleh Mahkamah Majistret hari ini atas pertuduhan menumbuk seorang pengawal keselamatan yang juga penghuni kondominium, Jun tahun lalu.

Ini selepas pihak pendakwaan menerima representasi yang dikemukakan pelakon itu kepada Jabatan Peguam Negara (AGC).

Dalam prosiding hari ini, Majistret Atiqah Mohamed @ Mohamad Saim memerintahkan pelakon itu dilepas dan dibebaskan selepas mendengar hujahan kedua-dua pihak.

“Selepas mendengar hujahan daripada pihak pendakwaan dan peguam. Mahkamah berpuas hati dan dengan ini memerintahkan supaya pertuduhan terhadap OKS …DNA (dilepas dan dibebaskan). Oleh itu, OKS dilepas dan dibebaskan manakala wang jaminan dikembalikan,” katanya.

Peguam Datuk Wan Azmir Wan Majid mewakili Sharnaaz memaklumkan kepada mahkamah bahawa representasi yang dihantar pada 2 Mei lalu untuk menggugurkan pertuduhan yang dihantar Sharnaaz selaku Orang Kena Saman (OKS) diterima oleh Jabatan Peguam Negara (AGC).

Wan Azmir berkata, satu representasi dihantar kepada pendakwaan dan pendakwaan memaklumkan bahawa pihaknya ingin menarik balik pertuduhan terhadap Sharnaaz.

“Dalam kes ini, pengadu menarik balik kes ini dan laporan polis berhubung penarikan kes dibuat. Oleh itu saya pohon satu keputusan DNA perlu diberikan kepada Sharnaaz,” katanya yang turut kendalikan kes bersama seorang lagi peguam Sharnaaz, Datuk Abu Bakar Isa Ramat.

Sementara itu, Timbalan Pendakwa Raya Nadia Eleena Jamaluddin Akbal mengesahkan perkara itu.

“Saya mendapat arahkan daripada Ibu Pejabat (AGC) untuk kes ini DNAA (dilepas tanpa dibebaskan) dan setakat itu arahan,” katanya.

Pada 18 Januari lalu, Sharnaaz mengaku tidak bersalah atas dakwaan dengan sengaja menyebabkan kecederaan terhadap Izzul Islam Awang, 27, di kawasan lif, pintu masuk sebuah blok di sebuah kondominium di Jalan Dutamas di sini pada 8.30 malam, 16 Jun 2022.

Pelakon drama bersiri ‘Bukan Kerana Aku Tak Cinta’ itu dituduh mengikut Seksyen 323 Kanun Keseksaan yang memperuntukkan hukuman penjara sehingga setahun atau denda maksimum RM2,000 atau kedua-duanya, jika sabit kesalahan.

Ditemui selepas prosiding hari ini, Sharnaaz atau nama sebenarnya Sharnaaz Ahmad Bazir Ahmad, 38, berkata dia akan bermuhasabah dan lebih banyak berfikir serta tak mahu lagi buat ‘perangai’.

“Akan datang kena pikiaq (fikir) banyak kali lah, tak mau (tak nak) buat perangai lagi. Banyak pengajaran dilalui selepas lebih setahun turun naik mahkamah.

“Saya bersyukur dan sekarang sudah bebas, ini soal reputasi dan perjalanan karier saya. Saya sudah banyak belajar dan akan terus belajar,” katanya.

Ditanya mengenai perancangannya, Sharnaaz berkata, selepas ini dia akan bercuti dengan anaknya.

“Saya rasa kena tengok balik diri saya, saya nak masuk 40 (tahun) dah, perangai masih macam budak lagi. Apa jadi dalam hidup saya satu story (cerita), saya rasa kalau tutup buku, story saya akan jadi menarik,” katanya. – Berita Harian

Author

Media Variasi

View all posts

View all posts


‘Muhyiddin patut cermin diri sendiri’, Puad bidas dakwaan MP sokong Anwar diugut, disogok

CYBERJAYA: Datuk Dr Mohd Puad Zarkashi tampil membidas dakwaan Tan Sri Muhyiddin Yassin bahawa, empat Ahli Parlimen Parti Pribumi Bersatu Malaysia (Bersatu) yang mengisytihar sokongan kepada Perdana Menteri, Datuk Seri Anwar Ibrahim diugut dan disogok untuk berbuat demikian.

Ahli Majlis Kerja Tertinggi (MKT) UMNO itu sebaliknya meminta Presiden Bersatu tersebut untuk ‘mencermin diri sendiri’ sebelum membuat dakwaan berkenaan.

Pada masa sama, Mohd Puad menggesa Muhyiddin untuk mengingat kembali pihak yang menggunakan kaedah ugutan dan sogokan bagi mendapatkan sokongan.

“Muhyiddin patut cermin diri sendiri. Siapa yang guna kaedah ugut dan sogok. Semua Ahli Parlimen UMNO yang keluar parti pada 2018 dan masuk Bersatu pada 2019 jadi menteri.

“Semua dapat jawatan. Tok Pa (Datuk Seri Mustapa Mohamed), Datuk Dr Abdul Latiff Ahmad, Datuk Seri Ikmal Hisham Abdul Aziz, Datuk Mas Ermieyati Samsuddin, Datuk Seri Hamzah Zainuddin, Datuk Dr Noor Azmi Ghazali dan Datuk Shabudin Yahaya,” katanya dalam kenyataan di laman Facebook pada Jumaat.

Mohd Puad mendakwa, pemimpin UMNO lain seperti Datuk Seri Najib Razak, Tengku Adnan Tengku Mansor, Datuk Seri Ahmad Zahid Hamidi, Datuk Seri Shahrir Samad dan Datuk Seri Abdul Azeez Abdul Rahim pula diugut dengan puluhan tuduhan.

“Mereka tidak lari. Tanya Tok Pa dan Hamzah, kenapa lari? Takut didakwa.

“Peruntukan punya hal pun boleh lari. Ini semua kerana mereka tidak ada jati diri,” katanya.

Muhyiddin pada Khamis mendakwa, terdapat gerakan terancang daripada parti lawan untuk melemahkan parti tersebut dan Perikatan Nasional (PN) dengan menggunakan sogokan dan ugutan terhadap Ahli-ahli Parlimen.

Beliau yang juga PN itu berkata, pihaknya tidak akan tunduk terhadap pakatan jahat berkenaan manakala tindakan yang lebih tegas bakal diambil.

Rabu lalu, Ahli Parlimen Gua Musang, Mohd Azizi Abu Naim Ahli dan Ahli Parlimen Jeli, Zahari Kechik mengisytiharkan sokongan terhadap kepimpinan Anwar namun tetap akan taat, setia serta kekal sebagai ahli Bersatu.

Sebelum ini, Ahli Parlimen Kuala Kangsar, Datuk Iskandar Dzulkarnain Abdul Khalid memulakan tindakan tersebut pada 12 Oktober disusuli Ahli Parlimen Labuan, Datuk Suhaili Abdul Rahman, dua minggu kemudian.

Author

Fazleen Safina Abd Jamil

View all posts

View all posts


UKM lakar sejarah terima anugerah BrandLaureate

KUALA LUMPUR: Universiti Kebangsaan Malaysia (UKM) melakar sejarah apabila buat julung kalinya dianugerahkan BrandLaureate BestBrands Awards 2021-2022  bagi kategori Nation’s Pride baru-baru ini.

UKM dalam kenyataannya memaklumkan anugerah tersebut bertujuan mengiktiraf kejayaan universiti itu dalam pelbagai aspek dan bidang tujahan universiti sekali gus mengukuhkan jenama UKM sebagai sebuah institusi pendidikan tinggi yang seimbang dari segi kecemerlangan akademik, penyelidikan dan khidmat masyarakat.

“Anugerah ini memberi penghormatan kepada jenama cemerlang di Malaysia yang menunjukkan peningkatan dalam mempromosi serta memperkasakan penjenamaan mereka,” menurut kenyataan itu.

Kenyataan itu memaklumkan kejayaan UKM yang ditempa pada usia institusi itu mencecah 52 tahun, akan menjadi platform lonjakan dalam memperkemaskan langkah mencapai kedudukan yang lebih tinggi selepas ia merekodkan pencapaian ke-129 univeriti terbaik dunia dalam masa singkat.

“Kejayaan yang tercipta pada hari ini tidak hadir dengan mudah. Ia hasil pengorbanan dan perjuangan seluruh warga yang sentiasa bersatu hati dalam usaha memartabatkan UKM sebagai sebuah universiti watan yang tersohor dan disegani,” menurut kenyataan itu.

Sementara itu, menurut kenyataan itu kerangka atau TERAS yang merangkumi elemen Bakat, Etika, Memperkasa, Tangkas dan Jiwa menjadi rujukan serta panduan semua warga UKM terhadap hala tuju universiti dalam usaha meningkatkan pencapaian ke tahap yang tertinggi.

“Perkongsian terhadap kefahaman elemen TERAS ini membolehkan warga UKM secara kolektif merealisasikan agenda kecemerlangan universiti, sederap dengan aspirasi KPT (Kementerian Pengajian Tinggi). Inilah landasan yang dilalui oleh semua warga UKM dalam melaksanakan peranan mereka,” menurut kenyataan itu.

Kenyataan itu memaklumkan selain memenuhi agenda pendidikan tinggi negara, elemen kemasyarakatan sentiasa dititikberatkan, bagi mengimbangi kecemerlangan warga universiti itu.

“Di saat negara berdepan dengan pandemik COVID-19, UKM turut berperanan dalam menyumbang kepada peratusan imuniti kelompok rakyat Malaysia melalui tiga inisiatif Pusat Pemberian Vaksin Institut Pengajian Tinggi (PPV IPT) yang beroperasi secara berpusat di Dewan Gemilang UKM dan Hospital Canselor Tuanku Muhriz (HCTM) UKM.

“UKM turut melaksanakan pemberian vaksin secara pandu lalu di Hospital Tunku Ampuan Besar Tuanku Aishah Rohani, Hospital Pakar Kanak-kanak UKM dan inisiatif PPV Bergerak oleh HCTM UKM, yang bertujuan melaksanakan misi pemberian suntikan vaksin dari rumah ke rumah,” menurut kenyataan sama.

Dalam pada itu, ketika musibah banjir melanda negara baru-baru ini, ratusan warga UKM yang terdiri daripada pasukan perubatan, keselamatan, pensyarah dan lain-lain telah menjelajah ke serata kawasan yang terkesan bagi menghulurkan bantuan.

Justeru, anugerah yang diterima merupakan pemangkin buat kesemua warga UKM untuk meneruskan usaha bagi memperbaiki pencapaian sedia ada. – BERNAMA


Malaysia belum terima notis rasmi perintah sitaan aset di Luxembourg – Azalina

KUALA LUMPUR:  Malaysia masih belum menerima sebarang notis rasmi berkaitan perintah sitaan aset di Luxembourg oleh kumpulan yang mendakwa sebagai waris kumpulan Sulu terhadap Malaysia dan Petronas.

Oleh sebab itu Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said berkata, pihaknya tidak dapat mengesahkan ketepatan dan kebenaran perkara itu.

“Jika ia didapati benar, ini bukan kali pertama kumpulan yang mendakwa waris Sulu itu cuba merampas aset Malaysia di Luxembourg, berdasarkan ‘final award’ yang dikeluarkan seorang peguam Sepanyol yang dilantik sebagai penimbang tara, yang telah dibatalkan oleh mahkamah yang sama yang melantiknya, tanpa mendengar hujah Malaysia.

“Sebaliknya, ini satu usaha baharu untuk menyita aset menggunakan perintah pertama yang gagal dilaksanakan sebelum ini, yang baru-baru ini telah ditarik balik oleh mahkamah di Luxembourg,” katanya dalam satu kenyataan hari ini.

Laporan Reuters pada Khamis (16 Feb) bertajuk “Aset Petronas di Luxembourg disita semula dalam pertikaian timbang tara AS$15 bilion”, yang menyatakan bahawa bailif mahkamah Luxembourg mengeluarkan perintah sitaan baharu terhadap dua unit milik syarikat minyak Petronas dari Malaysia minggu ini, susulan tuntutan daripada waris kumpulan Sulu untuk menguatkuasakan anugerah AS$15 bilion (AS$1= RM4.42) yang mereka peroleh terhadap Malaysia, menurut peguam waris terbabit serta dokumen mahkamah yang dilihat oleh Reuters.

Azalina berkata, jika laporan itu benar, Malaysia akan terus bersungguh-sungguh mempertahankan haknya di mahkamah bagi memastikan perintah sitaan kedua ini (jika ia wujud) akan ditarik balik juga oleh mahkamah Luxembourg, seperti perintah sebelum ini.

“Kami ingin mengingatkan orang ramai sekali lagi bahawa kumpulan yang mendakwa sebagai waris Sulu dan peguam mereka, cuba memesongkan kebenaran kepada pihak media seperti yang telah mereka lakukan sebelum ini di mahkamah,” katanya.

Azalina berkata, kes ini merupakan satu skandal timbang tara yang menjejaskan dua institusi asas undang-udang, menghormati undang-udang dan mematuhi perintah mahkamah, dan Malaysia tidak akan berputus asa dalam mempertahankan haknya.

Sebelum ini Petronas menegaskan bahawa tindakan yang diambil oleh pihak yang mendakwa sebagai waris Sulu itu terhadap dua anak syarikatnya di Luxembourg (Luxcos) adalah tidak berasas dan akan terus mempertahankan kedudukan undang-undangnya. – BERNAMA


PM umum peruntukan keseluruhan sosioekonomi di N.Sembilan RM1.2 bilion

Beliau berkata, ia termasuk penambahan peruntukan bagi pembangunan negeri itu berjumlah hampir RM1 bilion.

Katanya, projek baharu tahun ini di Negeri Sembilan termasuk membina jalan susur tol baharu dari Seremban ke Lingkaran Tengah Seremban, dengan kos projek RM600 juta.

“..membina jalan dan jambatan Sungai Sepang bagi menghubungkan Bukit Pelandok, Port Dickson Dengan Sungai Pelek dengan kos RM160 juta.

“Pembinaan fasiliti Kementerian Pendidikan dengan kos RM280 juta termasuk membina semula sekolah daif dan memperkukuhkan pendidikan khas,” katanya ketika menyampaikan ucapan di Majlis Rumah Terbuka Malaysia Aidilfitri Kerajaan Negeri Sembilan dan Malaysia MADANI di Majlis Bandaraya Seremban di sini hari ini.

Turut hadir, Timbalan Perdana Menteri, Datuk Seri Dr Ahmad Zahid Hamidi dan Menteri Besar Negeri Sembilan Datuk Seri Aminuddin Harun.

Perdana Menteri berkata, kerajaan juga menyiapkan perbelanjaan berjumlah RM5.8 juta bagi baik pulih Klinik Kesihatan yang daif di Jelebu, Jempol, Kuala Pilah, Port Dickson, Rembau Seremban dan Tampin.

Selain itu katanya, pembinaan masjid baharu turut mendapat perhatian kerajaan, antaranya pembinaan Masjid Terapung Port Dickson, Masjid Kariah Hulu Beranang Seremban dan Masjid Kariah Talang Tengah Kuala Pilah, berjumlah RM318 juta.

“Jadi keseluruhan pembangunan sosioekonomi saya umumkan RM1 bilion tadi, penambahannya menjadikan keseluruhannya RM1.2 bilion,” katanya.

Perdana Menteri berkata, Kerajaan Perpaduan juga telah menyelesaikan isu yang lama tertangguh mengenai Residensi PR1MA Seremban Sentral dan penyerahan  891 unit kepada pembeli akan dibuat mulai bulan Jun ini. – BERNAMA


Grab Malaysia bantu keluarga nahas Elmina

GRAB Malaysia sudah pun menghubungi keluarga Sharipuddin Shaari, yang maut dalam nahas pesawat terhempas di Bandar Elmina, Shah Alam, Selangor untuk memberi sokongan dan bantuan sewajarnya.

Grab Malaysia dalam kenyataan memaklumkan, di samping faedah perlindungan insurans, pihaknya juga akan memastikan waris mangsa menerima lebih banyak bantuan lain.

Ia termasuk bayaran daripada dana Grab Partner Zakat serta sumbangan Grab Malaysia dan komuniti rakan penghantar.

“Keluarga Grab mengucapkan takziah kepada keluarga, waris dan rakan-rakan Sharipuddin yang juga seorang rakan penghantar berdedikasi. Sharipuddin adalah individu yang rajin dan kami seluruh komuniti rakan penghantar berduka cita kerana insiden itu berlaku ketika Allahyarham sedang bekerja keras mencari rezeki halal.

“Kami dapat merasakan kesedihan yang dilalui semua ketika ini. Kami memanjatkan doa buat keluarga Allahyarham dan keluarga mangsa lain yang terbabit dalam nahas tragis di Elmina,” kata kenyataan itu.

Sharipuddin, 53, adalah seorang daripada 10 terkorban dalam nahas pesawat Beechcraft Model 390 (Premier 1) yang terhempas di Bandar Elmina, Shah Alam, pada Khamis.

Tragedi itu turut mengorbankan Pengerusi Jawatankuasa Kerajaan Tempatan, Perumahan, Alam Sekitar Dan Teknologi Hijau Pahang, Datuk Seri Johari Harun.

Author

Fazleen Safina Abd Jamil

View all posts

View all posts


MOTA Akademi bakal jadi kilang bakat luar biasa menjelang 2027

AMPANG: Program pembangunan akar umbi dalam sukan bola sepak dan futsal dihasilkan oleh MOTA Akademi dijangka akan mengeluarkan produk yang sempurna iaitu dari tiga hingga lima tahun dari sekarang selepas bakat pelatih digilap oleh akademi berkenaan.

Presiden dan Pengurus Besar MOTA Akademi, Taufik Yaiyah berkata, latihan yang dibimbing oleh 40 jurulatih berpengalaman dan profesional di bawah akademi yang melatih 500 pemain akan menjadi generasi yang baik melalui pendedahan menyertai pertandingan dan modul latihan intensiti yang tinggi.

“Latihan dan program untuk pembangunan pelatih dibimbing 40 jurulatih berpengalaman dan profesional. Kualiti diletak pada latihan dengan intensiti yang tinggi yang dijanjikan kami kepada ibu bapa.

“Program pembangunan tersusun dengan baik dan kemas. Salah satu program Kejohanan Futsal MOTA Dalaman (KFMD) dengan mengadakan Kejohanan Piala Lautan Variasi 2022 pada penghujung November ini hasil kerjasama dengan pihak Lautan Variasi.

“Pertandingan didedahkan kepada pelatih yang berpontensi, kami akan gilap sampai pelatih dari MOTA Akademi ke MOTA FC. Pendedahan menyertai kejohanan ini untuk membawa mentaliti pemain bersaing,” katanya ketika ditemui MEDIA VARIASI pada kejohanan bola sepak diadakan di Sayfol International School.

Kata Taufik, meskipun MOTA akademi baru berusia lima tahun, pelbagai pencapaian telah diraih dengan menjadi johan di peringkat negeri dalam bola sepak dan futsal termasuk menghasilkan seorang pemain yang bertaraf skuad pemain kebangsaan.

“Pencapaian terbaik MOTA adalah berjaya menghasilkan seorang pemain kebangsaan yang datang daripada produk MOTA. Pemain yang cukup kita kenali nama Diya telah bersama kami sejak berusia sembilan tahun sebelum MOTA ditubuhkan lagi banyak menyertai kejohanan.

“Selepas kami membuka MOTA akademi, pemain itu mengikuti program latihan kami. Sehingga beliau terpilih memasuki Sekolah Sukan Malaysia Pahang pada usia 13 tahun. Laluan yang disediakan oleh MOTA Akademi dengan latihan dan pendedahan yang kami berikan kepada beliau terpilih menyertai pasukan kebangsaan bawah 17 tahun.

“Secara berpasukan, pasukan futsal bawah 12 tahun kami menjuarai kejohanan futsal di Zon Kuala Lumpur dan layak ke peringkat kebangsaan sehingga meraih naib juara. Untuk bola sepak, pasukan bola sepak bawah 8 tahun MOTA FC menjadi juara kejohanan Super Rimau dan Piala Kuala Lumpur,” jelasnya.

Terdahulu, Lautan Variasi Sdn Bhd, yang merupakan sebuah syarikat telekomunikasi satelit telah menjalin kerjasama dengan Kelab Bola Sepak MOTA sebagai media rasmi dan tajaan bagi kejohanan peringkat Grand Final pada 27 November depn sebagai platform menggilap bakat baru.

Author

Mohamad Fitri Hazim Hazam

View all posts

View all posts


Kenyataan fitnah: Anwar tuntut Ahli Parlimen Pendang mohon maaf

KUALA LUMPUR: Datuk Seri Anwar Ibrahim memfailkan notis tuntutan terhadap Datuk Awang Solahuddin Hashim, menuntut Ahli Parlimen Pendang itu supaya membuat permohonan maaf tanpa syarat berhubung kenyataan berbaur fitnah yang dikeluarkannya terhadap Perdana Menteri itu di lobi Parlimen, semalam.

Anwar, 75, yang juga Pengerusi Pakatan Harapan memfailkan notis tuntutan itu menerusi Tetuan SN. Nair & Partners hari ini.

Menurut peguam Datuk SN Nair, jika pihaknya tidak menerima apa-apa maklum balas yang memuaskan daripada Awang Solahuddin dalam tempoh tiga hari daripada tarikh penerimaan notis, tindakan perundangan akan diteruskan terhadap Awang Solahuddin.

Berdasarkan notis tuntutan itu, pada 21 Februari lepas, Awang Solahuddin telah mengungkapkan atau membuat kenyataan kepada pemberita di lobi di luar Dewan Rakyat mengenai Perdana Menteri.

Nair berkata, keseluruhan ungkapan atau kenyataan Awang Solahuddin telah dipetik dan diterbitkan menerusi artikel Malaysiakini bertajuk “MP PAS: Sikap pendendam Anwar lebih teruk daripada Mahathir” dan artikel Berita Harian bertajuk “Sikap pendendam Anwar lebih teruk daripada Tun M” pada tarikh sama (21 Feb).

“Anak guam kami menegaskan bahawa perkataan-perkataan memfitnah dalam artikel-artikel berkenaan adalah tidak benar dan didorong oleh niat jahat serta penyelewengan fakta yang menunjukkan ketidakwajaran di pihak anak guam kami dalam usaha untuk mencari publisiti murahan bagi meraih manfaat dan tujuan politik.

“Ia juga dibuat untuk menggagalkan matlamat dan komitmen anak guam kami dalam mewujudkan tata kelola pentadbiran kerajaan yang baik dan telus serta mendukung aspirasi Malaysia Madani,” kata peguam itu.

Nair berkata, anak guamnya menghormati dan mendukung keluhuran Perlembagaan dan Kedaulatan Undang-Undang di bawah Rukun Negara dan kesemua badan-badan penyiasatan dan pendakwaan adalah bertindak secara bebas serta apa-apa cubaan untuk mencadangkan yang sebaliknya adalah tindakan melontarkan satu aspersi yang amat serius terhadap reputasi dan integriti anak guamnya secara persendirian dan dalam jawatannya sebagai Perdana Menteri.

“Anak guam kami juga konsisten dengan pendiriannya dalam membanteras korupsi dan menyokong kebebasan institusi penyiasatan dan pendakwaan dalam mewujudkan tata kelola yang baik dan telus,” katanya.

Menurut Nair, perkataan-perkataan memfitnah itu secara keseluruhannya antara lain membawa maksud bahawa Pengerusi Pakatan Harapan telah menyalah guna kuasanya selaku Perdana Menteri dan Menteri Kewangan serta campur tangan dalam institusi penguatkuasa dan pendakwaan di Malaysia, tidak beretika selain seorang pendendam.

Beliau berkata, Anwar tidak pernah campur tangan dalam bidang kuasa penyiasatan agensi-agensi penguat kuasa di Malaysia dan oleh itu, tidak mengamalkan apa-apa penyiasatan terpilih seperti yang dituduh secara melulu oleh Awang Solahuddin.

“Dakwaan itu telah direka oleh YB Awang Solahuddin secara langsung atau tidak langsung terhadap anak guam kami seperti yang terkandung dalam perkataan-perkataan memfitnah itu.

“Selain itu anak guam kami memohon penarikan balik perkataan memfitnah dan segala komen yang menyinggung perasaan dengan serta-merta selain permohonan maaf tanpa syarat, aku janji bertulis oleh YB Awang Solahuddin untuk tidak mengulangi perkataan memfitnah itu,” menurut peguam itu.

Berdasarkan notis tuntutan itu, Nair memaklumkan anak guamnya akan menuntut ganti rugi atas tindakan Awang Solahuddin.

Nair ketika dihubungi Bernama mengesahkan telah menghantar notis tuntutan itu kepada Awang Solahuddin melalui kiriman pos dan e-mel. – BERNAMA


Memalukan! Netizen kecam Sweet Qismina, pihak produksi guna gimik murahan

CYBERJAYA: Peserta dari Sabah iaitu Kiki berjaya merangkul gelaran juara dan memenangi Anugerah Persembahan Terbaik dalam pertandingan Akhir Bintang Kecil 2023, semalam.

Bagaimanapun, netizen mengecam tindakan pihak produksi yang kononnya melakukan gimik dengan menyorot lampu ke arah peserta lain yang tidak memenangi.

Menerusi video tular di TikTok @Lany Ishak, rata-rata netizen mengecam tindakan pihak produksi kerana melakukan gimik yang tidak wajar.

Malah, netizen menzahirkan rasa kasihan selepas melihat reaksi peserta bernama Farha yang melompat kegirangan.

Sebelum itu, Hos program Bintang Kecil, Sweet Qismina dilihat melakukan kesilapan sewaktu mengumumkan nama pemenang bagi kategori Anugerah Persembahan Terbaik.

Namun, Sweet mendakwa ia hanyalah gimik semata-semata dan sempat memohon maaf kepada penonton.

Menjengah di ruangan komen, rata-rata warga net bersetuju gimik yang dilakukan oleh pihak produksi itu adalah tidak masuk akal dan memalukan.

“Kesian adik yang dijadikan gimik mengharap kemenangan untuk dia tapi jadi macam tu. kalau saya pun sedih sangat rasa malu di buat gimik seperti macam tu,” komen netizen.

“Gimik yang memalukan! Kesiannya kan, gara-gara kesilapan MC dan lampu, malu adik-adik tu. tak akui kesilapan lagi, malah cakap gimik. Sangat teruk,” luah netizen.

“Kesian adik tu, tapi tulah nasib pengacara tak sebut nama lagi. Lampu dah suluh ke dia mestilah dia excited,” kongsi netizen.

Author

Nurul Ain Japri

View all posts

View all posts


‘Badan jenazah ditebuk, mata dikorek kena siat!’ – Uyaina Arshad kongsi kisah bank kulit Israel

PELAKON dan pengacara, Uyaina Arshad dilihat lantang bersuara berhubung kekejaman rejim zionis Israel di Genting Gaza.

Malah, baru-baru ini, Uyaina atau Saidatul Naseha Uyaina binti Arshad, 31, menerusi hantaran di aplikasi X berkongsi kisah pembongkaran bank kulit yang dimiliki rejim tersebut.

“Tahun 2009, The Guardian ada post satu article yang membongkar jenayah curi organ, yang dilakukan oleh Isnotreal terhadap orang Palestine yang dibunuh dan article ni ditulis lepas seorang wartawan bernama Donald Boström yang mengkantoikan kegiatan jenayah Isnotreal ni.

“And of course, Isnotreal sangkal, deny dan cakap wartawan Sweden sendiri sebagai negara “anti-semitic.” sedangkan depa punya head of forensic institute sendiri yang testified to this claim. You nak tipu siapa?

“Dalam sebuah Documentary: Israel’s Skin Bank; Uncovering the Truth, just like the Nazis -Skin Bank of Isnotreal ni dibuat khas untuk tentera dorang. Bila ditanya dari mana datangnya kulit2 ni, dorang cakap dorang takkan ambik dari tentera Isnotreal. Tapi dari ‘others.’

“Dan dalam interview ni, perempuan ni mengaku yang dorang ambik kulit ni dari bukan sahaja orang Palestine, tetapi refugees & foreigners. Specifically, dari ‘unidentified bodies’ dan yang tak lepas autopsy.

“Persoalan: Kenapa dorang tak ambik je kulit dari tentera dorang sendiri yang dah mati? Kan dah mati, pastu tu tentera dorang sendiri. Ambik jelahhh,” tulisnya.

Dalam pada itu, Uyaina turut memuat naik rujukan artikel dan video yang berkaitan dengan kisah bank kulit itu selaku usaha memberi kesedaran terhadap orang ramai mengenai kezaliman Israel.

“Ya. Mereka buat tanpa pengetahuan keluarga orang Palestine yang dorang bunuh tu dan of course tanpa mendapat consent daripada family para Syuhada tersebut. Bagitahu I apa yang lagi kejam dari ini?

“Dah lah bunuh tanpa belas kasihan, lepas tu korek mata jenazah, ambik cornea, siat dan potong kulit jenazah, simpan dalam bank untuk kegunaan askar dorang, tebuk badan jenazah, curi organ2 dalaman mereka lepas tu jual. Apa yang lebih kejam dari ini?!” luahnya.

Justeru, Uyaina berharap orang ramai khususnya mereka yang menyebelahi Israel kembali sedar dengan segala kekejaman yang dilakukan rejim itu terhadap penduduk di Palestin.

“Soalan saya, after all this info, do you still want to side with Israel? Dan soalan yang lebih penting lagi, kebal sangat ke Isnotreal ni sampai walaupun dah kantoi dorang buat jenayah ni semua, tapi masih takde apa2 tindakan? Kesian masyarakat dunia terutamanya Palestinians,” tulisnya.

Author

Diyana Rahip

View all posts

View all posts


UMNO harap RoS beri keputusan segera – Mohamad Hasan

SEREMBAN: UMNO berharap Jabatan Pendaftaran Pertubuhan (RoS) dapat memberi keputusan segera berhubung permohonan parti itu untuk meminda perlembagaannya bagi membolehkan parti membuat persiapan untuk mengadakan perhimpunan agung yang melibatkan pemilihan.

Timbalan Presiden UMNO, Datuk Seri Mohamad Hasan berkata pihaknya telah menulis surat kepada RoS meminta jasa baik supaya keputusan itu dapat diketahui sebelum 31 Julai bagi memastikan parti dapat menguruskan hal ehwal parti sekiranya tidak diluluskan.

“… kita tiada desak apa-apa tapi kami perlukan jawapan dan kami tunggu 31 Julai tapi 31 Julai hari minggu, kalau boleh hari ini kita dapat surat.

“… kerana ‘ya’ atau ‘tidak’ (keputusan), parti perlu buat persiapan untuk mengadakan mesyuarat kalau tak lulus, maka pemilihan mesti dilakukan tahun ini kerana tempoh kita 18 bulan akan berakhir hujung tahun,”  katanya kepada pemberita selepas mengadakan pertemuan antara kepimpinan Barisan Nasional (BN) di sini hari ini.

UMNO sebelum ini meluluskan pindaan perlembagaan parti yang membolehkan pemilihan diadakan tidak melebihi tempoh enam bulan selepas Pilihan Raya Umum.

Notis pindaan perlembagaan itu dikemukakan kepada RoS pada 17 Mei lepas. – BERNAMA


Imigresen tahan warga asing guna niqab mengemis di Bukit Bintang

KUALA LUMPUR: Jabatan Imigresen Malaysia (JIM) menahan lapan warga asing yang bergiat aktif dalam kegiatan mengemis di sekitar Bukit Bintang, Ahad lalu.

Penahanan lapan individu terdiri seorang lelaki China dan empat wanita iaitu Pakistan (tiga orang) China (seorang) selain kanak-kanak perempuan dan lelaki masing-masing seorang warganegara Jordan dan Pakistan dilakukan menerusi satu operasi penguatkuasaan bagi menggempur pengemis warga asing.

Ketua Pengarahnya, Datuk Ruslin Jusoh berkata, operasi yang bermula pada pukul 6 petang itu dijalankan berikutan aduan awam dan pemantauan JIM ke atas kegiatan mengemis yang melibatkan warga asing di sekitar Bukit Bintang.

Kata beliau, seramai 18 orang Pegawai Imigresen pelbagai pangkat daripada Bahagian Penguat kuasa Ibu Pejabat Imigresen, Putrajaya terlibat dalam melaksanakan operasi itu.

“Kesemua mereka berumur di antara lapan bulan hingga 78 tahun. Salah seorang warga asing yang diperiksa telah membuat provokasi dengan berpura-pura mengalami kesakitan dan pengsan serta cuba untuk melarikan diri apabila pegawai operasi bertindak untuk membantu.

“Selain daripada itu, seorang perempuan warganegara China juga dikesan menyamar sebagai seorang wanita Muslim dengan memakai niqab untuk menutup identiti sebenarnya yang bukan seorang Muslim,” katanya dalam kenyataan di sini hari ini.

Kata beliau, wanita warga asing lain yang ditahan turut memakai niqab dan menggunakan kanak-kanak bagi meraih simpati orang ramai untuk mendapatkan wang.

“Antara kesalahan yang dikenal pasti ialah kesalahan di bawah Seksyen 6(1)(c) dan Seksyen 15(1)(c) iaitu tiada dokumen pengenalan dan tinggal lebih masa.

“Kesemua mereka yang ditahan ditempatkan di Depot Imigresen Semenyih untuk siasatan dan tindakan lanjut,” jelasnya.

Justeru itu, kata beliau, JIM ini mengingatkan kepada semua pelawat warganegara asing yang berada di negara ini supaya mematuhi undang-undang dan peraturan sedia ada serta tidak melakukan kesalahan yang boleh menyebabkan diri ditahan pihak berkuasa.

“Orang ramai juga dipohon supaya terus menyalurkan maklumat tentang kegiatan warga asing yang menyalahi undang-undang negara supaya tindakan yang pantas dan tegas dapat diambil,” katanya. – Utusan

Author

Media Variasi

View all posts

View all posts